title: Kasvatuspsykologia

text: 1960-luvulta lähtien kasvatuspsykologian näkökulma alkoi Yhdysvalloissa siirtyä behaviorismista kohti kognitivismia. Tätä muutosta edesauttoivat kognitiivisen psykologian voimakas kehittyminen, monikulttuurisen tutkimuksen lisääntyminen, uudet näkökulmat motivaatioon sekä lisääntynyt kiinnostus yksilöiden välisiin eroihin oppimisessa. Modernia aikakautta muokkasivat voimakkaasti myös psykologian eri osa-alueiden asiantuntijat, jotka kiinnostuivat oppimisesta ja toivat kasvatuspsykologiseen tutkimukseen uusia näkökulmia.


title: Kasvatuspsykologia

text: Yhtenä merkittävänä meidän aikamme vaikuttajana voidaan pitää Jerome Bruneria. Hän oli ensimmäisiä amerikkalaisia psykologeja, jotka tarkastelivat oppimista kognitiivisesta näkökulmasta. Brunerin ohella myös Michael Cole esitteli Piaget’n sekä Vygotskyn ajatuksia amerikkalaiselle kasvatusyhteisölle ja vaikutti näin voimakkaasti myös sosiokulttuurisen näkökulman kehittymiseen. Näin he vahvistivat kasvatuspsykologian asemaa osana kulttuuripsykologiaa. Tämä voidaan nähdä merkittävänä käännekohtana, jonka seurauksena tieteenala saavutti uudenlaisen aseman, joka mahdollisti postmodernin ja monikulttuurisen maailman tarkastelun.


title: Kasvatuspsykologia

text: Sosiokulttuurinen oppimiskäsitys, joka nykyään tunnustetaan laajalti kasvatuspsykologian kentällä, laajensi konstruktivismin käsitettä ottamalla tarkasteluun myös muiden toimijoiden ja kulttuurien vaikutuksen ihmisen kehitykseen. Se painottaa yksilön kehittymistä sosiaalisen vuorovaikutuksen ja osallistumisen kautta, jossa tietoa konstruoidaan vuorovaikutuksessa yksilön ja yhteisön välillä. Tämä oppimiskäsitys on pohjana nykyaikaisessa luokkahuonetyöskentelyssä ja pohjana myös käytössä oleville opetussuunnitelmille Suomessa.


title: Kasvatuspsykologia

text: Suomessa oli 1800-luvun lopulla vallalla herbartilainen kasvatusfilosofia, joka perustui vahvasti etiikkaan ja psykologiaan. Helsingin yliopistossa kasvatustieteen professorina toiminut Mikael Soininen toi herbartilaisuutta vahvasti suomalaiseen pedagogiikkaan. Soininen tutki erityisesti opetusmetodeja ja opetuksen suunnittelua. Paavo Virkkunen nosti keskeiseksi ajatukseksi apperseption eli uuden kokemuksen tai tiedon sulauttamisen yksilön omaksi kokemukseksi. Muita suomalaiseen herbartilaisuuteen vaikuttaneita henkilöitä olivat Thiodolf Rein ja Waldemar Ruin.


title: Kasvatuspsykologia

text: Herbartilaisuus oli hallitseva ajatussuuntaus 1910-luvun loppuun, jonka jälkeen kokeellinen pedagogiikka ja psykologia alkoivat vahvistua. Nämä suuntaukset vaikuttivat voimakkaasti aina 1920-luvun loppuun asti ja ne toivat uusia metodeja empiiriseen tutkimukseen sekä suuntasivat kiinnostusta kohti erilaisten oppimistyylien tutkimista. Albert Lilius oli vahva vaikuttaja kokeellisen pedagogiikan alalla. Hän tutki erityisesti lasten psykologiaa ja piti ihmistä psykofyysisenä kokonaisuutena.


title: Kasvatuspsykologia

text:
1960-luvulla alettiin soveltaa behavioristisen psykologian oppeja pedagogiikkaan. Behaviorismi tarjosi tavan ohjata oppimisprosessia ulkoapäin fysiologiaan ja neurologiaan pohjautuen. Behaviorismin kannattajat Suomessa eivät nähneet opettamista lineaarisena tapahtumana, vaan syklinä, jossa opettajalla on keskeinen rooli, unohtamatta kuitenkaan oppilaan roolia.
Behaviorismin haastajaksi nousi kognitiiviseen psykologiaan perustuva konstruktivistinen oppimiskäsitys. Sen mukaan tieto syntyy oppijan oman aktiivisen tutkimisen ja analysoinnin kautta. Vaikka tätä teoriaa on myös voimakaasti kritisoitu, on konstruktivismi vaikuttanut Suomessa hyvin vahvasti oppimisteoreettiseen ajatteluun. Konstruktivistista oppimiskäsitystä on Suomessa kehittänyt erityisesti Maijaliisa Rauste-von Wright.


title: Kasvatuspsykologia

text: Vuonna 1996 Helsingin yliopistoon perustettiin ensimmäinen kasvatuspsykologian professuuri, jonka professoriksi valittiin Maijaliisa Rauste-von Wright. Vuonna 1997 Rauste-von Wrightin opetuksessa olleet luokanopettajaopiskelijat toivat esiin tyytymättömyyttään luentopainotteista opetustyyliä kohtaan. Kyseinen opiskelijaryhmä perusti Rauste-von Wrightin ohjauksessa opintopiirin, joka lähti luomaan uusia tutkintovaatimuksia opettajankoulutukseen pohtien, mitä tietoja ja taitoja opettaja työssään tarvitsee.


title: Kasvatuspsykologia

text: Vuonna 1998 presidentti Martti Ahtisaari hyväksyi Maijaliisa Rauste-von Wrightin ajaman lakiehdotuksen, jossa haettiin mahdollisuutta valmistua luokanopettajaksi kasvatuspsykologiaa pääaineena opiskellen. Samana vuonna aloitti ensimmäinen pienryhmä, joka opiskeli näillä tutkintovaatimuksilla. Vuonna 1999 kasvatuspsykologian ryhmään haettiin ensimmäistä kertaa pääsykokeilla. Ryhmätoiminta oli intensiivistä ja siinä keskityttiin ryhmän vuorovaikutuksen kehittämiseen ja hyvän opettajuuden analysointiin. Tuolloin kasvatuspsykologian opiskelijat eivät opiskelleet ainedidaktiikkaa, vaan monialaisten aineiden ainehallinta saatiin ilmiöopinnoista, joissa tarkastellaan erilaisia ilmiöitä ainerajat ylittäen.


title: Kasvatuspsykologia

text: Helsingin yliopisto on Suomen ainoa yliopisto, jossa luokanopettajaksi voi valmistua kasvatuspsykologia pääaineena. Kasvatuspsykologian pääainelinjalla opiskellaan 10–20 hengen pienryhmässä, johon sitoudutaan 3,5 vuodeksi. Pääaineopintojen keskeisimpiä sisältöjä ovat ryhmässä toimiminen ja vuorovaikutustaidot, sekä tutkiva oppiminen ja ilmiöpohjainen oppiminen. Opinnoissa korostetaan opiskelijoiden aktiivista toimijuutta opiskeluprosessinsa suunnittelijoina ja toteuttajina. Ilmiölähtöisyyden ja muiden kasvatuspsykologialle tyypillisten pedagogisten menetelmien käyttämistä opetustyössä voidaan perustella muun muassa sillä, että ne ovat voimakkaasti lapsilähtöisiä sekä erilaisia oppijoita huomioivia. Ne korostavat lapsen omaa oivallusta, dialogisuutta, oppilaiden aktiivista toimintaa, ryhmätyötaitoja sekä aihealueen laajempaa ymmärtämistä. Tämän seurauksena opittua tietoa on helpompi soveltaa myös käytännössä.


title: Kasvatuspsykologia

text: Helsingin yliopistossa kasvatuspsykologian tutkimusryhmä tutkii kasvatusta ja oppimista oppijan näkökulmasta sekä yksilöllisenä että sosiaalisena kokemuksena. Keskeisiä tutkittavia ilmiöitä ovat muun muassa toimijuuden ja yhteisöllisyyden rooli eri-ikäisillä oppijoilla, uusien innovatiivisten oppimis- ja opetuskäytäntöjen kehittäminen, erilaiset oppimisympäristöt ja lasten oma kulttuuri. Tutkimusryhmän johtajana toimii professori Kirsti Lonka. Yksi meneillään olevista tutkimushankkeista on Mind The Gap (2013–2017), jossa pyritään monitieteellisestä näkökulmasta etsimään vastausta siihen, minkälaisia kuiluja diginatiivien henkilökohtaisten ja yhteisöllisten käytäntöjen sekä koulun käytäntöjen välillä on.


title: Kasvatuspsykologia

text: Helsingin yliopiston opettajankoulutuslaitos on tehnyt vuodesta 1998 asti tärkeää yhteistyötä Tuusulassa sijaitsevan Tuomalan koulun kanssa. Kasvatuspsykologian opiskelijat ovat tehneet koulussa paljon kouluhavainnointeja ja auskultointeja. Tuomaalan koulu on poikkeuksellinen, sillä siellä harjoitetaan tutkivaa ja oppimislähtöistä pedagogiikka.


title: Kasvatuspsykologia

text: Kasvatuspsykologian pääaineopiskelijoiden edunvalvonnasta ja virkistystoiminnasta vastaa vuonna 2000 perustettu opiskelija-ainejärjestö Phenomena ry.


title: Kasvatuspsykologia

text: Kasvatuspsykologiaa voi opiskella myös Oulun yliopistossa, jossa kasvatuspsykologia on toinen pääainevaihtoehto kasvatustieteiden koulutusohjelmassa. Kandidaattivaiheen opinnot koostuvat pääasiassa psykologian kursseista. Varsinainen kasvatuspsykologinen erikoistuminen tapahtuu maisterivaiheessa.


title: Kasvatuspsykologia

text: Kasvatuspsykologiaa opiskelleet työskentelevät yleensä opetuksen tai kasvatuksen työtehtävissä, kuten luokanopettajana, erityisluokanopettajana, koulutusasiantuntijana, koulutuspäällikkönä tai koulukuraattorina. Tyypillisin työnantaja on kunta tai kuntayhtymä.


title: Chilen yliopisto

text: Chilen yliopisto () on yksi kuudestatoista Chilen valtionyliopistosta. Se on yksi Amerikkojen vanhimmista yliopistoista ja Chilen arvostetuin. Yliopisto toimii lähinnä pääkaupunki Santiagossa. Siitä käytetään usein nimeä "Casa de Bello" ensimmäisen rehtorinsa ja perustajansa, venezuelalaisen vapaustaistelijan Andrés Bellon mukaan.


title: Chilen yliopisto

text: Yliopisto perustettiin vuonna 1842 Real Universidad de San Felipen seuraajaksi, joka puolestaan perustettiin vuonna 1647. Nykyisin yliopistossa on 16 laitosta 13 kampuksella ja noin 23 000 opiskelijaa.


title: Chilen yliopisto

text: Maailman viidensadan huippuyliopiston Shanghai-yliopistovertailussa Chilen yliopisto sai vuonna 2014 sijaluvun 401–500. Tässä vertailussa yliopisto luokiteltiin Chilen yliopistoista sijalle 1.-2. yhdessä samaan tasoluokkaan yltäneen Chilen katolisen yliopiston kanssa.


title: Chilen yliopisto

text: Suositun jalkapallojoukkueen Corporación de Fútbol Profesional de la Universidad de Chile perustivat vuonna 1926 yliopiston opiskelijat, ja se erotettiin virallisesti yliopistosta vuonna 1980.


title: TVR

text:
TVR on englantilainen Blackpoolissa toimiva urheiluautoja pieninä sarjoina valmistava yritys. TVR autoille yhdistävä piirre on kevyt lujitemuovinen korirakenne ja tehokkaat moottorit. Esimerkiksi vuonna 1987 kaikkien mallien yhteenlaskettu tuotantomäärä oli vain 550 autoa.
Pääsäätöisesti TVR on käyttänyt autojensa voimanlähteinä Fordin V6 ja Roverin V8 moottoreita. Myös monet pisteosat ovat lainattu suuremmilta valmistajilta.
Trevor Wilkinson perusti yhtiön vuonna 1947 nimellä Trevcar Motors Ltd. Vuodesta 1954 toiminnan laajetessa, yhtiö sai nykyisen nimensä. Ensimmäisen autonsa Trevcar Motors valmisti vuonna 1949 ja vuodesta 1953 alkaen autojen rakenne on noudatellut nykyistä konseptia jossa putkirungon ympärille on rakennettu lasikuitukori.
Monet ensimmäisten vuosien autoista myytiin rakennussarjoina, koska näin ostaja välttyi maksamasta autostaan veroa. Tämä veronkiertomahdollisuus kuitenkin tukittiin 70-luvulla, jonka jälkeen kaikki autot on myyty valmiiksi rakennettuina.
50-luvun autoissa oli kaikissa voimanlähteenä 4-sylinterinen moottori, joka oli peräisin joko Fordilta, BMC:ltä tai Coventry Climaxilta. Joissakin malleissa moottorin kylkeen pultattiin myös Shorrockin valmistetta ollut mekaaninen ahdin. Samoin kuin monissa muissakin aikakauden englantilaisissa urheiluautoissa, moottorin koko oli hieman alle kaksi litraa ja se tuotti alle 100 hevosvoimaa.
60-luvulla amerikkalainen moottoridiileri Jack Griffith päätti asentaa 4.7 litraisen V8 moottorin TVR Granturan keulalle samaan tapaan kuin Carroll Shelby oli toiminut AC Cobran kanssa. Kilparadoillakin mainetta niittänyt V8-moottorinen TVR nimettiin Jack Griffithin mukaan TVR Griffithiksi.
60-luvun lopulla TVR palasi takaisin Fordin koneisiin. Uuden TVR Tuscanin voimanlähteeksi valittiin 2994 cc Zodiac V6, joka tuotti 95 kW:n tehon. Tämän turvin TVR Tuscan kiihtyi nollasta 60 mailin tuntinopeuteen 8.3 sekunnissa, joka oli tuon ajan mittapuun mukaan varsin hyvä tulos.
70-luvulla TVR autojen keulalla nähtiin useita erilaisia moottoreita. Yleisimmät niistä olivat Ford Essex V6, Triumphin 2500cc suora kutonen, sekä Ford Cortinan 1600 cc OHC nelonen.
80-luvulla Peter Wheelerin ostettua TVR:n, V8-moottorit tulivat jälleen mukaan kuvioihin. Moottorit pohjautuivat Roverin 3.5 litraiseen V8 moottoriin, joka TVR:n käytössä suurennettiin 4.0, 4.3, 4.5 ja jopa 5.0 litraisiksi.
90-luvulla TVR perusti erillisen tytäryhtiön vastaamaan nimenomaisesti moottorien kehittämisestä ja sen myötä yhtiö modifioi useita Roverin V8 moottoreita omiin tarkoituksiinsa. Oma alumiinilohkoinen AJP8 V8-moottori kehitettiin alun perin Griffith ja Chimaera -mallien moottoriksi, mutta kehitystyön viedessä oletettua kauemmin, se tuli lopulta valikoimaan vasta Cerbera ja Tuscan -kilpa-autojen voimanlähteenä.
AJP8:n pohjalta edelleen kehitettiin suora 6-sylinterinen moottori, joka tunnetaan nimellä Speed6. Kuusisylinterinen moottori oli paitsi halvempi valmistaa, myös ylläpitää. Tämä moottori toimii kaikkien nykyisten TVR mallien voimanlähteenä.
Heinäkuussa 2004 venäläinen 24-vuotias Nikolai Smolenski osti TVR:n noin 15 miljoonan punnan hinnalla Peter Wheeleriltä. TVR:n valmistus päättyi 2006. Vuonna 2013 TVR myytiin takaisin Britanniaan ja jatkoa on mahdollisesti tulossa TVR:n kotisivujen mukaan.


title: Vertaistuki

text: Vertaistuki on järjestelmällistä tukitoimintaa kahden ihmisen välillä tai ryhmässä. Vertaistukeen osallistuvat ovat tasavertaisia keskenään ja toimivat yleensä sekä tukijoina että tuettavina. Vertaistuki perustuu samankaltaisten elämänkokemuksien ja elämänvaiheiden läpieläneiden ihmisten keskinäiseen tasa-arvoisuuteen, keskinäiseen solidaarisuuteen, kuulluksi ja ymmärretyksi tulemiseen sekä kohtaamiseen ja keskinäiseen tukeen. Varsinaisten vertaistukijoiden lisäksi vertaistukitoiminaan voi liittyä myös ryhmän tai keskustelun ohjaaja.


title: Vertaistuki

text: Vertaistukea voidaan käyttää psykologisena hoitomuotona terapian sijasta tai sen tukena. Vertaistuella voi olla terapeuttinen vaikutus osallistujiin.


title: Vertaistuki

text: Vertaistukea voidaan toteuttaa monella tavalla. Keskeinen tapa ryhmässä on vuorotellen kertoa omista kokemuksista. Aktiivinen kuuntelu on keskeinen osa vertaistukea. Joissain vertaistuen muodoissa kannustetaan tunteiden avoimeen näyttämiseen ja kokemiseen. Toiminnallisessa vertaistuessa korostuu puheen sijaan toiminnallisuus, yhteisöllisyyden ja vertaisuuden keinoin.


title: Vertaistuki

text: Ammattilaisten tarjoaman hoitojen, tiedon ja tuen lisäksi erityisesti muiden samassa elämäntilanteessa olevien perheiden tarjoama vertaistuki auttaa arjessa selviytymisessä. Vertaistoiminta on vapaaehtoistoimintaa, joka perustuu omaan elämänkokemukseen, elämäntaitoihin ja persoonallisuuteen. Vertaistukea annetaan tavallisen ihmisen tiedoin ja taidoin, eikä se korvaa ammattityötä vaan toimii sen tukena. Vertaisryhmä tarjoaa mahdollisuuden kokemusten, tiedon ja tuen vaihtoon nimimerkin suojassa.


title: Aktiivinen kuuntelu

text: Aktiivinen kuuntelu on tapa asennoitua kuuntelemaan toista ihmistä siten, että toinen kokee tulevansa kuulluksi. Aktiivisessa kuuntelussa kuuntelijan eleet, asennot ja katsekontakti ovat tärkeässä asemassa.


title: Aktiivinen kuuntelu

text: Aktiivista kuuntelua käytetään erilaisissa terapiamuodoissa ja vertaistuessa.


title: Aktiivinen kuuntelu

text: Amerikkalainen psykologi Carl Rogers oli ensimmäisiä psykologeja, jotka kehittivät aktiivisen kuuntelun tekniikoita.


title: Aktiivinen kuuntelu

text: Sekä NLP-tekniikat että NVC (Nonviolent Communication) perustuvat pitkälti aktiiviseen kuunteluun.


title: Parikeskustelu

text: Parikeskustelu tai uudelleenarvottava parikeskustelu ( tai "Co-Counseling") on vertaistuen muoto, joka on saanut alkunsa Yhdysvalloissa 1950-luvulla. Parikeskustelu on tarkasti määritelty tapa ihmisille tukea toisiaan joko pareittain tai ryhmissä.


title: Parikeskustelu

text: Parikeskustelulla ei ole mitään suoranaista tekemistä parisuhteiden kanssa, vaikka sen tekniikoita voikin käyttää edistämään parisuhteen toimintaa.


title: Parikeskustelu

text: Perustaja Harvey Jackins julkaisi lukuisia kirjoja aiheesta. Myöhemmin myös muut parikeskustelijat ovat julkaisseet ajatuksiaan parikeskustelun nimissä.


title: Parikeskustelu

text: Suomessa parikeskustelua on harjoitettu 1990-luvun alusta alkaen.


title: Harvey Jackins

text: Carl Harvey Jackins (28. kesäkuuta 1916 – 12. heinäkuuta 1999) oli uudelleenarvottavan parikeskustelun perustaja ja keskeinen teoreetikko.


title: Carl Rogers

text: Carl Ransom Rogers (8. tammikuuta 1902 Oak Park, Illinois − 4. helmikuuta 1987 La Jolla, Kalifornia) oli vaikutusvaltainen yhdysvaltalainen psykologi, joka yhdessä Abraham Maslow’n kanssa perusti humanistisen psykologian tutkimussuunnan. Rogersilla oli myös keskeinen rooli henkilökeskeisen psykoterapian kehityksessä. Yhdysvaltalaiset nykypsykologit (2000-luvun alussa) mainitsevat hänet itseensä kaikkein eniten vaikuttaneena psykologina Sigmund Freudin ohella. Toinen, yhdysvaltalaisia psykologeja korostetusti esilletuova vertailu (2002) listasi Rogersin kymmenen merkittävimmän psykologin joukkoon.


title: Carl Rogers

text: Hän opiskeli aluksi maataloutta, historiaa ja teologiaa Wisconsinin yliopistossa Madisonissa (alempi korkeakoulututkinto 1924 pääaineena historia) ja oli sitten kaksi vuotta New Yorkissa teologisessa seminaarissa (Union Theological Seminary). Tämän jälkeen hän jatkoi Columbian yliopiston opettajakoulutuksen (Teachers College) yhteydessä, josta valmistui ensin psykologian maisteriksi (1928) ja sittemmin psykologian tohtoriksi (1931). Väitöskirjatyönsä aikana hän teki tutkimustyötä Rochesterissa sijaitsevassa Society for the Prevention of Cruelty to Children -tutkimuslaitoksessa ja eteni laitoksen johtajaksi vuonna 1930. Vuosina 1935–1940 hän luennoi Rochesterin yliopistossa ja vuonna 1939 hän julkaisi kirjan "The Clinical Treatment of the Problem Child". Tohtori Rodgers työskenteli kliinisen psykologian professorina Ohion osavaltionyliopistossa (1940–) ja Chicagon yliopistossa (1945–1957). Ohion aikana syntyi teos "Counseling and Psychotherapy" (1942). Chicagon ajan julkaisuja ovat "Client-Centered Therapy" (1951) ja "Psychotherapy and Personality Change" (1954). Vuonna 1947 hän toimi myös Amerikan psykologisen yhdistyksen (American Psychological Association, APA) puheenjohtajana. Rogers siirtyi Wisconsinin yliopiston Madisonin kampukselle psykologian ja psykiatrian professoriksi vuosiksi (1957–1963) ja teos "On Becoming a Person" (1961) syntyi. Vuonna 1963 tohtori Rogers muutti Kalifornian La Jollaan ja asettui Center for Studies of the Person -tutkimuskeskukseen. Tämän aikakauden julkaisuja ovat esimerkiksi "Freedom to Learn: A View of What Education Might Become" (1969) ja "Carl Rogers on Encounter Groups" (1970). Postuumisti Carl Rogersin kirjoituksia on julkaistu esimerkiksi teoksissa "On Becoming an Effective Teacher" (2014).


title: Carl Rogers

text: Carl Rogersia voidaan pitää keskeisenä asiakkaan ja psykoterapeutin välistä terapiaprosessia koskevien yleisten mallien kehittäjänä ja aihepiiriä koskevan tutkimuksen alullepanijana. Rogersin mukaan terapeuttista yhteistoimintaa edistävät varaukseton arvostus (unconditional positive regard), johdonmukaisuus (congruence) ja osuva autettavan näkökulman tavoittaminen (accurate emphaty). Psykoterapiassa rakentava persoonallisuuden muutos edellyttää Rogersin mukaan seuraavia kuuden osatekijän olemassaoloa ja säilymistä muutosprosessin ajan:


title: Carl Rogers

text: Rogers kannatti ajatusta, että ihmisellä on syntyessään positiivisia, sosiaalisia mahdollisuuksia ja voimakas pyrkimys toteuttaa niitä. Lapsella on kehittyvä minäkuva, eli käsitys itsestään, joka pääosin on sosiaalisesti muovautunut.


title: Carl Rogers

text: Rogersin vaikutteiden yhtenä lähteenä on mainittava fenomenologia. Tämä filosofinen suuntaus tutki maailmaa ensimmäisen persoonan näkökulmasta, luottaen ilmeisyyteen tai itsestäänselvyyteen ensisijaisena kriteerinä.


title: Carl Rogers

text: Fenomenologiset vaikutteet näkyvat erityisesti siinä, että Rogers pyrkii selittämään ihmisen toimintaa hänen välittömästä kokemuksestaan käsin, kun vaikkapa psykoanalyysi kuvaa ihmistä pääosin kolmannesta persoonasta käsin. Näin ihmisten toiminta tulee ymmärrettäväksi, mikäli se vain suhteutetaan hänen henkilökohtaiseen kokemusmaailmaansa.


title: Carl Rogers

text: Rogersin kuvaama asiakaslähtöinen psykoterapia perustui asiakkaan kokemusmaailman ymmärtämiseen. Kun terapeutti osaa arvostaa ja eläytyä asiakkaansa tilanteeseen, johtaa tämä myönteiseen muutosprosessiin. Tämän avulla asiakas voi taas integroida itseensä syrjään tai huomiotta jääneet puolet kokemusmaailmansa.


title: Tunneäly

text: Tunneäly on kykyä tunnistaa tunteiden merkitystä ja käyttää näitä tietoja hyväksi ongelmanratkaisussa. Kyvyssä on seuraavanlaisia osia:


title: Tunneäly

text: Termin tunneäly (emotional intelligence) on tuonut julkisuuteen Daniel Goleman.


title: Apocalypto

text: Apocalypto on yhdysvaltalainen Mel Gibsonin ohjaama elokuva vuodelta 2006. Se kuvaa fiktiivisesti mayojen korkeakulttuurin rappiota ennen konkistadorien saapumista. Elokuvassa puhutaan jukatekin mayakieltä.


title: Apocalypto

text:
Elokuvan päähenkilö on mayakansaan kuuluva mies nimeltään Jaguaaritassu, joka elää rauhallista elämää kotikylässään raskaana olevan vaimonsa ja poikansa kanssa. Eräänä aamuna heidän kyläänsä hyökätään, ja Jaguaaritassu auttaa perhettään piiloutumaan onkaloon. Monet kyläläisistä tapetaan, ja Jaguaaritassu otetaan vangiksi monien muiden kyläläisten ohella. Hänen perheensä jää syvään onkaloon oman onnensa nojaan samalla kun kyläläiset viedään mayakaupunkiin, jossa heidät aiotaan uhrata jumalille. Jaguaaritassun on yritettävä keksiä keino paeta ja päästä takaisin perheensä luo.
40 miljoonan dollarin budjetilla tuotettu "Apocalypto" tuotti avausviikonloppuna 15 miljoonaa dollaria, jättäen jälkeensä Leonardo DiCaprion tähdittämän "Blood Diamondin" sekä Nancy Meyersin "Holidayn". 18. tammikuuta 2007 mennessä elokuva oli tuottanut maailmanlaajuisesti vajaat 80 miljoonaa dollaria. Britanniassa "Apocalypto" tuotti avausviikonloppuna 1,3 miljoonaa puntaa, mikä oli uusi ennätys vieraskieliselle elokuvalle. Aiempi ennätys oli vuoden 2002 "Herolla", 1,05 miljoonaa.


title: Apocalypto

text: Elokuvaa on arvosteltu sen mayoista antaman kuvan vuoksi. Helsingin Sanomien Nyt-liitteessä Gibsonin arvosteltiin kuvaavan mayakulttuuria perin yksiulotteisesti alkukantaisena, verisenä ja lähes paholaismaisena. Lisäksi elokuvassa sekoitetaan eri ajanjaksoja ja puhutaan nykykieltä, eikä sitä ole kuvattu Jukatanilla.


title: Daniel Goleman

text: Daniel Goleman (s. 7. maaliskuuta 1946 Stockton, Kalifornia) on yhdysvaltalainen psykologian tohtori. Goleman opiskeli psykologiaa Harvardin yliopistossa. Hän tuli tunnetuksi vuonna 1995 julkaisemastaan kirjasta "Tunneäly". Teos on ollut myyntimenestys lukuisissa maissa ja se on käännetty ainakin 30 kielelle. Golemanilta on suomennettu myös teokset "Tunneäly työelämässä" (1998), "Sosiaalinen äly" (2006) sekä "Aivot ja tunneäly" (2011).


title: Roger Fenton

text: Roger Fenton (20. maaliskuuta 1819 Bury – 18. elokuuta 1869) oli brittiläinen valokuvaaja, joka tuli kuuluisaksi Krimin sotaa koskevista kuvistaan ollen eräänlainen rintamavalokuvaamisen edelläkävijä. Fentonin kuvia julkaistiin The Illustrated London News -aikakauslehdessä, joka oli myönteisempi brittien osallistumiselle ranskalaisten ja turkkilaisten kanssa sotaan Krimillä venäläisiä vastaan.


title: Augustus Agar

text: Augustus William Shelton Agar (4. tammikuuta 1890 – 30. joulukuuta 1968) oli tunnettu brittiläinen meriupseeri, joka palveli molemmissa maailmansodissa ja osallistui vuonna 1919 brittien laivastotoimintaan Suomenlahdella. Hän johti luutnantin arvoisena moottoritorpedoveneosastoa, joka operoi Suomessa, Karjalankannaksella, olleista tukikohdista käsin Neuvosto-Venäjän laivastoa vastaan.


title: Augustus Agar

text: Alun perin Agarin osaston tehtävänä oli MI6:n toimeksiannosta hoitaa kuriiriliikennettä Venäjän puolelle sekä hakea brittiläinen huippuvakooja Paul Dukes turvaan Pietarista. Dukesin nouto ei onnistunut, mutta hän onnistui pakenemaan Venäjältä maitse syyskuussa 1919.


title: Augustus Agar

text: Agarin osaston käytössä oli "Coastal Motor Boat" -nimellä tunnettuja moottoritorpedoveneitä, joiden huippunopeus oli 45 solmua tunnissa. Veneiden voimanlähteenä oli 275 hevosvoiman "Thornycroft V-12" -lentokonemoottori. Veneen aseistukseen kuului kaksi Lewis-pikakivääriä sekä yksi tai kaksi torpedoa. Veneitä oli Agarin osastolla oli vain kaksi ja osasto toimi Terijoelta käsin. Koska kyseessä oli salaisen palvelun operaatio, veneiden miehistöt käyttivät siviilivaatteita. Vangiksi joutumisen varalta heillä oli kuitenkin laivaston univormuun kuuluva lakki ja takki.


title: Augustus Agar

text: Kontra-amiraali Walter Cowan halusi Agarin osaston saapumisesta lähtien käyttää moottoritorpedoveneitä Kronstadtin suojassa olevia neuvostovenäläisiä aluksia vastaan. Hän toimitti Agarille kaksi torpedoa, joita Agarin MI6:lle tekemä tehtävän suorittaminen ei edellyttänyt.


title: Augustus Agar

text: Kesäkuun alussa 1919 Inon linnaketta vastapäätä Suomenlahden etelärannalla sijainneen Krasnaja Gorkan linnoituksen miehistö nousi kapinaan bolsevikkeja vastaan, jolloin neuvostohallitus lähetti taistelulaivat "Petropavloskin" ja "Andrei Pervozvannyin" tulittamaan tykeillään linnoitusta. Agar halusi tukea kapinallisia ja lähetti aamuyöllä 16. kesäkuuta molemmat moottoritorpedoveneensä tekemään hyökkäyksen taistelulaivoja vastaan. Veneet joutuivat kuitenkin palaamaan takaisin Terijoelle toisen veneen kokeman potkurinakselin rikkoontumisen takia. Agar teki uuden yrityksen seuraavana yönä. Taistelulaivat olivat jo poistuneet, mutta niiden tilalle oli tullut risteilijä "Oleg", jonka britit upottivat torpedolla. Krasnaja Gorkan kapina oli kuitenkin jo kukistunut.


title: Augustus Agar

text: Luutnantti Agar oli toteuttanut hyökkäyksen vastoin MI6:lta saamiaan käskyjä ja ilman kontra-amiraali Walter Cowanin lupaa. Kun Agar saapui veneineen Koivistoon, Cowanin laivasto-osasto otti Agarin vastaan sankarina. Menestyksellisen operaation seurauksena Cowan päätti toteuttaa iskun Kronstadtiin, jota varten Britanniasta lähetettiin Cowanille kahdeksan 55-jalkaista moottoritorpedovenettä, joista perille tuli seitsemän. Kronstadtin Tukikohta oli miinakenttien suojaama, mutta matalakulkuiset moottoriveneet saattaisivat ylittää ne turvallisesti. 30. heinäkuuta alkaen britit tekivät Kronstadtiin useita ilmahyökkäyksiä; lentokoneet toimivat lentotukialus "HMS Vindictiveltä" sekä Koiviston kylän lähelle rakennetulta kentältä käsin.


title: Augustus Agar

text: Agarin johtama suuri isku Kronstadtiin tapahtui 18. elokuuta 1919, ja siihen osallistui kahdeksan moottoritorpedovenettä ja saman verran Koivistolta ilmaan nousseita lentokoneita. Veneet pääsivät tunkeutumaan linnoituksen satama-altaaseen upottaen "Pamjat Azova" -nimisen sukellusveneiden tukialuksen sekä vaurioittaen pahoin kahta taistelulaivaa ("Petropavlovsk" ja "Andrei Pervozvannyi"). Brittiosaston omat tappiot olivat kolme moottorivenettä, kahdeksan kaatunutta ja yhdeksän vangiksi joutunutta.


title: Augustus Agar

text: Harry Ferguson on esittänyt teorian, että Kronstadtiin tehdyillä hyökkäyksillä oli tarkoitus provosoida Neuvosto-Venäjä hyökkäämään rajan yli Suomeen ja vetää Suomi mukaan Venäjän sisällissotaan. Suunnitelman takana olisi ollut Britannian tiedustelupalvelu MI6, ja se olisi liittynyt Suomen valtionhoitajana toimineen Mannerheimin lähipiirin vallankaappaussuunnitelmiin.


title: Augustus Agar

text: Hyökkäysosastoa johtanut kapteeni Agar piti yhteyttä myös Helsingissä salonkia pitäneeseen Hella Wuolijokeen, jota Agar kutsui myöhemmin muistelmissaan ”Madame W:ksi”. Virolaisyntyinen Wuolijoki tuki näihin aikoihin Viron itsenäistymispyrkimyksiä ja välitti virolaisten avunpyyntöjä englantilaisille. Myöhemmin väitettiin, että Wuolijoki olisi vuotanut tiedon brittien hyökkäyksestä venäläisille, mutta Ferguson ei kirjassaan usko tähän.


title: Augustus Agar

text: Agarille myönnettiin Britannian korkein sotilasansiomitali Viktorian risti.


title: Augustus Agar

text: Agarin palkitsivat myös suomalaiset hänen urheasta teostaan Suomen Valkoisen Ruusun I luokan rintamerkillä miekkojen kera.


title: Augustus Agar

text: Agar yleni sotilasurallaan kommodoriksi. Hän palveli Royal Navyn riveissä vielä toisessa maailmansodassa komentaen elokuusta 1941 huhtikuuhun 1942 raskasta risteilijää nimeltä "HMS Dorsetshire". Japanilainen torpedohyökkäys upotti risteilijän Intian valtamerellä 5. huhtikuuta 1942. Pahoja vammoja saaneen kommodori Agarin sotilasura päättyi tähän tapahtumaan.


title: Mehmed III

text: Mehmed III (26. maaliskuuta 1566 – 22. joulukuuta 1603) oli Osmanien valtakunnan sulttaani vuodesta 1595 kuolemaansa asti. Mehmed III:lla oli peräti 16 veljeä. Hän oli laiska sulttaani, joka jätti hallitsemisen äidilleen. Hänen hallituskautensa päätapahtuma oli sota Itävallan keisarikuntaa vastaan Unkarissa vuosina 1596–1605. Sodan aikana Mehmed III:n joukot valloittivat Egerin (1596) ja voittivat Habsburgien ja Transilvanian joukot.


title: Japaninulpukka

text: Japaninulpukka ("Nuphar japonica") on suurissa akvaarioissa viljeltävä vesikasvi.


title: Japaninulpukka

text: Japaninulpukka kasvaa jopa 80 cm korkeaksi. Sillä on isokokoinen juurakko, vaaleanvihreitä keihäänkärjen muotoisia aaltoilevareunaisia uposlehtiä ja laajoja pyöreitä kelluslehtiä. Japaninulpukka kukkii keltaisin pinnalle nousevin kukin.


title: Japaninulpukka

text: Japaninulpukka kasvaa lievästi happamassa tai neutraalissa (pH 5–8) vedessä, sekä pehmeä että kova vesi käy. Valon tarve on suuri ja lämpötila saa olla 10–28 astetta.


title: Flogging a Dead Horse

text: Flogging a Dead Horse on englantilaisen punk-yhtye Sex Pistolsin vuonna 1980 julkaistu kokoelma-albumi. Albumi julkaistiin vuosi yhtyeen hajoamisen jälkeen. Se sisältää neljä yhtyeen singleä albumilta "Never Mind the Bollocks, Here's the Sex Pistols" ja kolme niiden B-puolta. Se sisältää myös seitsemän kappaletta yhtyeen soundtrack-albumilta "The Great Rock 'n' Roll Swindle".


title: Ruijanesikko

text: Ruijanesikko ("Primula nutans") on pääasiassa pohjoisten alueiden esikkolaji. Sen Suomessa kasvavat yksilöt on määritelty yhteen muunnokseen "Primula nutans" ssp. "finmarchica" var. "jokelae". Ruijanesikko kuuluu Euroopan unionin suojeltuihin direktiivilajeihin ja on rauhoitettu Suomessa ja Ruotsissa.Ruijanesikko on Simon kunnan nimikkokasvi.


title: Ruijanesikko

text: Ruijanesikko kasvaa 10–20 senttimetriä korkeaksi. Kasvin lehtiruusuke on heleänvihreä, ja vihertää keväällä jo nurmikon ollessa ruskeana. Lehdet ovat lusikkamaiset, puikeita tai pyöreänsoikeita ja melko ehjälaitaiset. Lehden ruoti on pitkä. Kukat ovat vaaleanpunaiset, keskeltä keltaiset, ja niitä on kaksi tai kolme varressaan. Ruijanesikko kukkii kesä-heinäkuussa.


title: Ruijanesikko

text: Ruijanesikko leviää sekä rönsyistä että siemenistä. Siemenet putoavat kasvin viereen ja itävät tulvavedessä. Ne eivät kellu, mutta nousevat pintaan sirkkalehtien puhjettua. Kelluvien lehtien avulla ruijanesikko leviää tulvaveden mukana uusille kasvupaikoille.


title: Ruijanesikko

text: Ruijanesikkoa tavataan Pohjois-Norjan, Kuolan niemimaan ja Vienanmeren rannoilla. Perämeren rannoilla on erillinen esiintymisalue. Näillä alueilla kasvaa ruijanesikoksi kutsuttua alalajia "finmarchica" (joskus laskettu myös eri lajiksi tai vain muunnokseksi, Perämeren rannoilla var. "jokelae"). Itä-Siperian pohjoisosissa ja Alaskassa Beringinsalmen lähistöllä sekä toisaalta Keski-Aasian vuoristoissa kasvaa alalajia "sibirica". Keski-Aasiassa ja Pohjois-Amerikassa on myös muita läheisiä lajeja.


title: Ruijanesikko

text: Suomessa ruijanesikkoa tavataan Perämeren rannikolla Ruotsin rajalta Himangalle. Suurimmat esiintymät ovat Kalajoella, Raahessa, Haukiputaalla, Iissä ja Simon–Tornion alueella. Lajia on aikanaan tavattu myös muutamilla kasvupaikoilla sisämaassa. Kaikkiaan esiintymiä tunnetaan Suomesta noin 300, joista neljännes on hävinnyt. Euroopan unionin ruijanesikoista Suomessa kasvaa arviolta 15–20 prosenttia.


title: Ruijanesikko

text: Ruijanesikko kasvaa Suomessa avoimilla tulvivilla ja hiesuisilla rantaniityillä ja -laitumilla. Se on huono kilpailija, joten se pärjää parhaiten alueilla, joissa uutta maata nousee jatkuvasti merestä. Laiduntamisen loppumista ja vesistöjen rehevöitymisestä seurannut ruijanesikkojen kasvupaikkojen umpeenkasvu uhkaavat lajia Suomessa. Myös rantarakentaminen on paikoin lajin uhkana.


title: Henkäys ikuisuudesta

text: Henkäys ikuisuudesta (Breath from Eternity) on Nightwish-yhtyeestä tutuksi tulleen Tarja Turusen 8. marraskuuta 2006 julkaistu joulualbumi. Albumi sai kulta- ja platinalevyn joulukonsertissa Lahdessa Suomen myynnistään. Albumi ylsi Suomen virallisen listan sijalle 2.


title: Henkäys ikuisuudesta

text: Albumilla on omat microsivut ja albumin nimissä on julkastu kaksi rajoitettua sinkkua.2005


title: Henkäys ikuisuudesta

text: Joulukonsertit


Henkäys ikuisuudesta


title: Henkäys ikuisuudesta

text: Henkäys Ikuisuudesta Tour


title: Henkäys ikuisuudesta

text: Joulun Henkäys


title: Henkäys ikuisuudesta

text: Joulukonsertti


title: Henkäys ikuisuudesta

text: You Would have Loved This


title: Henkäys ikuisuudesta

text: Rajoitettu 1000 kappaleen painos.Happy New Year


title: Henkäys ikuisuudesta

text: Promo julkaisu.


title: Knabstrupinhevonen

text: Knabstrupinhevonen on tanskalainen hevosrotu. Knabstrupinhevonen on peräisin 1800-luvulta. Väriltään hevonen on tiikerinkirjava (erikokoisia ruskeita tai mustia täpliä yleensä valkoisella pohjalla). Kavioissa on myös usein tummia pystyjuovia. Knabstrupinhevosen säkäkorkeus on hevosilla vähintään 148 ja poneilla alle 148 senttimetriä. Knabstrupinhevosen erikoinen väritys sekä sen ystävällinen ja älykäs ilme tekevät siitä myös hyvin suositun sirkushevosen.


title: Knabstrupinhevonen

text:
Aikoinaan hyvin kuuluisa tanskalainen knabstrupinhevonen polveutuu espanjalaisista hevosista. Rodun synty sijoittui Napoleonin sotaretkien aikoihin, jolloin Flaebe-niminen teurastaja osti täplikkään tamman. Nopeudestaan ja kestävyydestään kuulua tammaa kutsuttiin "Flaebehoppeniksi". Flaebehopperin seuraava omistaja Judge Lunn astutti tammansa Frederiksborgoninoreilla. Näin sai alkunsa täplikkäiden hevosten linja, joka nimettiin Lunnin Knabstrup-tilan mukaan. Frederiksborginhevosen ja knabstrupinhevosten runsas risteyttäminen laski puhdasrotuisten knabstrupien määrää.
Ne ovat älykkäitä ja niillä on suuret silmät, leveä rintakehä, vahva ja lihaksikas, melko korkealle kaartuva kaula ja massiivinen pää. Knabstrupinhevoset ovat kevytrakenteisia.
Knabstrupinhevonen soveltuu ratsastukseen, näyttelyihin ja sirkushevoseksi.


title: Alain Resnais

text: Alain Resnais (3. kesäkuuta 1922 Vannes – 1. maaliskuuta 2014 Pariisi) oli ranskalainen elokuvaohjaaja, jonka 1950- ja 1960-lukujen teokset luokitellaan yleensä niin sanottuun ranskalaiseen uuteen aaltoon eli "Nouvelle vagueen" kuuluviksi. Pitkästä ja monivaiheisesta urastaan huolimatta Resnais tunnetaan ennen muuta kolmesta varhaisesta elokuvastaan: "Yö ja usva" (1955), "Hiroshima, rakastettuni" (1959) ja "Viime vuonna Marienbadissa" (1961).


title: Alain Resnais

text: Resnais teki useita lyhytelokuvia 1940-luvulla valmistuttuaan elokuvakoulusta (L’Institut des hautes études cinématographiques). Näitä ovat muun muassa "Guernica" (1950), joka perustuu Pablo Picasson samannimiseen maalaukseen Espanjan sisällissodasta, ja etenkin tyylillisesti loistavana pidetty "Yö ja usva" (1955), joka on eräs ensimmäisistä juutalaisten holokaustia ja natsien keskitysleirejä käsittelevistä elokuvista.


title: Alain Resnais

text: Resnais’n kuuluisimmat elokuvat käsittelevät uudella tavalla ja uutta tekniikkaa hyödyntäen muistin subjektiivisuutta ja todellisuuden monimerkityksellisyyttä. Hänen ensimmäinen pitkä elokuvansa "Hiroshima, rakastettuni" (1959) on romanttinen draama nuoresta sodanjälkeiseen Hiroshimaan matkustavasta ranskalaisnaisesta ja japanilaisesta arkkitehdista. Takaumat naisen menneisyyteen saksalaisten miehittämässä sodanaikaisessa Ranskassa ovat elokuvassa oleellisia. Elokuva oli menestys, ja Resnais sai sen myötä kansainvälistä mainetta.


title: Alain Resnais

text: Resnais’n toinen pitkä elokuva "Viime vuonna Marienbadissa" (1961), jonka käsikirjoituksen Resnais teki yhteistyössä Alain Robbe-Grilletin kanssa, on rakenteeltaan ja juoneltaan vielä ”vaikeampi”. Elokuvassa mies kohtaa naisen vanhanaikaisessa lomanviettopaikassa yrittäen vakuuttaa tämän siitä, että he ovat tavanneet aiemminkin. Jää epäselväksi, mitä näiden kahden menneisyydessä todella on tapahtunut. Useita kohtauksia esitetään erilaisina versioina, eikä mikään niistä osoittaudu muita todemmaksi. Menneisyys rakentuu vain muistissa, ja muisti on epävarma.


title: Alain Resnais

text: Resnais oli Ranskan uuden aallon ohjaajien (sellaisten kuin François Truffaut ja Jean-Luc Godard) aikalainen, vaikka ei liikkeeseen varsinaisesti kuulunutkaan. Resnais kuului pikemminkin ”vasemman rannan” modernismiin sitoutuneisiin älykköihin, joita olivat muun muassa Agnès Varda ja Jacques Demy ja jotka saivat varsin vähän vaikutteita amerikkalaisesta elokuvasta.


title: Alain Resnais

text: Resnais teki elokuvia 1970-luvun loppuun saakka saavuttaen suhteellista menestystä, mutta 1980-luvulla hänen elokuvansa epäonnistuivat kaupallisesti. Vasta elokuva "Smoking/No Smoking" (1993) menestyi kohtuullisesti.


title: Alain Resnais

text: Anatole Dauman ja Argos Films tuottivat monet Resnais’n elokuvista. Hän teki yhteistyötä myös kirjailijoiden Alain Robbe-Grillet ja Marguerite Duras kanssa.


title: Isopukinjuuri

text: Isopukinjuuri ("Pimpinella major") on suuressa osassa Eurooppaa kasvava sarjakukkainen kasvi. Suomessa se on uhanalainen ja rauhoitettu.


title: Isopukinjuuri

text: Isopukinjuuri muistuttaa ahopukinjuurta ("P. saxifraga"), mutta on sitä yleensä selvästi kookkaampi kasvaen 40–100 cm korkeaksi. Sen varsi on kalju, syväuurteinen ja särmikäs. Aluslehtien lehdykät ovat suippoja ja hammaslaitaisia tai harvaliuskaisia. Varsilehdet ovat kaksi kertaa parilehdykkäisiä, lehdykät ovat kapealiuskaisia. Isopukinjuuren kukka valkoinen ja se kukkii heinä-elokuussa. Kasvin hedelmät ovat selvästi harjuisia, kun taas ahopukinjuuren hedelmät ovat lähes sileitä.


title: Isopukinjuuri

text: Isopukinjuurta kasvaa lähes koko Euroopassa pohjoisia ja eteläisiä osia lukuun ottamatta. Sitä tavataan myös Kaukasuksella. Suomen ainoa tunnettu vanha ja luontaista muistuttava esiintymisalue lienee Pohjois-Karjalassa Liperissä. Muualla Suomessa sitä on tavattu puutarhakasvina sekä saksalaistulokkaana Lappia myöten. Pohjois-Amerikassa isopukijuuri lienee viljelykarkulainen.


title: Isopukinjuuri

text: Isopukinjuuri viihtyy lehdoissa, mutta myös ihmisen muokkaamissa ympäristöissä kuten kaskimetsissä, lehtoraivioilla, tuoreilla niityillä ja hakamailla. Kasvi tekee runsaasti siemeniä, ja maanpinnan rikkoonnuttua se saattaa siemenpankista yllättäen ilmaantua esimerkiksi hakkuuaukioille. Isopukinjuuri on suuresti harvinaistunut perinteisen niitto- ja laiduntalouden sekä kaskeamisen loppumisen seuraksena.


title: Isopukinjuuri

text: Isopukinjuuri on vanha rohdos- ja koristekasvi.


title: Christian Fittipaldi

text: Christian Fittipaldi (s. 18. tammikuuta 1971, São Paulo, Brasilia) on brasilialainen entinen kilpa-autoilija, joka osallistui kausilla 1992 - 1994 Formula 1 -sarjaan. Hän on entisen F1-kuljettajan ja -tallin omistajan Wilson Fittipaldin poika, ja kaksinkertaisen F1-mestarin Emerson Fittipaldin veljenpoika. Hän osallistui Formuloissa yhteensä 43 Grand Prix -kilpailuun (karsiutui kolmesta), ja keräsi yhteensä 12 MM-pistettä. Fittipaldi oli kolmasti neljäs. Fittipaldi hylättiin Kanadan GP:ssä 1994. Aika-ajoissa Fittipaldi oli parhaimmillaan kuudes Monacon GP:ssä 1994. F1:n lisäksi hän on kilpaillut Champ Car- ja NASCAR-sarjoissa.


title: Christian Fittipaldi

text: Champ Car -sarjassa Fittipaldi pärjäsi hyvin ja hän kuului sarjan kärkinimiin. Ensimmäisenä kautenaan hän ajoi Walker Racingin Reynard-Ford Cosworthilla. Vuodesta 1996 lähtien Fittipaldi ajoi Newman/Haas Racing -tallin autoa. Newman/Haasilla Fittipaldin tallikaverina oli useimpina vuosina Michael Andretti.


title: Carcross

text: Carcross, alun perin "Caribou Crossing", on 301 (2016) asukkaan kylä Yukonissa Kanadassa. Kylä sijaitsee Lake Bennett- ja Nares Lake -järvien rannalla, 68 kilometriä etelälounaaseen Whitehorsen kaupungista. Tagish Roadin toinen päätepiste sijaitsee Carcrossissa. Kaupunkiin johtaa myös kapearaiteinen rautatie, White Pass and Yukon Route.


title: Carcross

text: Aiemmin Caribou Crossingina tunnettu paikka toimi tlingit- ja tagish-heimojen kalastajien ja metsästäjien leiripaikkana. Alueelta on löydetty 4 500 vuoden ikäisiä alkuperäisasukkaiden esineitä.


title: Carcross

text: Nimi Caribou Crossing on peräisin järvien välisestä kapeasta maakannaksesta, jota caribut eli porot käyttivät muuttoreittinään. Klondiken kultaryntäyksen aikana porotokka hävitettiin sukupuuttoon, mutta kannan elvytysohjelman myötä alueella on noin 450 yksilön porotokka.


title: Carcross

text: Caribou Crossingin kylä perustettiin 1896 kultaryntäyksen aikaan. Tuolloin paikka oli suosittu kullanetsijöiden pysähdyspaikka. Kylässä oli myös lennätintoimisto, ja se toimi myös Yukonjoen alueen yhteyspisteenä.


title: Carcross

text: 1900-luvun alussa hopean kaivaminen aloitettiin läheisessä Conradin pikkukaupungissa. Hopeaesiintymät olivat kuitenkin pieniä ja kaivosteollisuus päättyi pian.


title: Carcross

text: Vuonna 1904 Caribou Crossing sai nykyisen nimensä. Nimenvaihdoksen syynä olivat postinkulun epäselvyydet: epäselvyyksiä syntyi, koska lähellä Carcrossia Brittiläisessä Kolumbiassa sijaitsee Cariboon kylä.


title: Carcross

text: Väestönlaskentatietojen mukaan kylän asukasluku vuonna 1996 oli 196, vuonna 2001 152, vuonna 2006 311 ja vuonna 2016 301.Vuonna 2001 kylässä oli 115 taloutta. Asukastiheys (2016) on 18,7 asukasta neliökilometrillä. Kylän pinta-ala on 16,14 neliökilometriä.


title: Värimaratti

text: Värimaratti ("Asperula tinctoria") on monivuotinen Euroopassa ja Siperiassa tavattava matarakasvi. Suomessa laji on hyvin harvinainen ja rauhoitettu luonnonsuojeluasetuksella.


title: Värimaratti

text: Värimaratti on ruohovartinen, 25–45 senttimetriä korkeaksi kasvava kasvi. Hento ja kalju varsi on voimakkaasti pystyhaarainen. Varren tyvi ja kasvin juurakko ovat kellanpunaisia. Lehdet ovat kapeita, ehytlaitaisia ja kasvavat säteittäisesti, 4–6 kussakin kiehkurassa. Pienet valkoiset kukat kasvavat sarjoina varsien päissä. Värimaratti kukkii heinäkuussa. Värimaratin kukkimattomat yksilöt muistuttavat paimenmataraa ("Galium album").


title: Värimaratti

text: Värimarattia tavataan Siperian länsiosista Ranskaan, Saksan koillisosiin ja Balkanille sekä Itämeren rannikon kalkkialueilla. Öölannissa, Gotlannissa ja Virossa värimaratti on yleinen. Suomessa värimaratin tiedetään esiintyvän alkuperäisenä vain kolmessa paikassa: Ahvenanmaan Hammarlandissa, Varsinais-Suomessa Dragsfjärdissä sekä Raumalla. Rauman esiintymä löydettiin vuonna 1916, jolloin laji tavattiin ensimmäisen kerran Suomessa.


title: Värimaratti

text: Värimaratti on vaativa kasvupaikkansa suhteen. Suomessa laji kasvaa kalkkipitoisilla kalliokedoilla. Elintilan täytyy olla aukkoisa ja hyvin valoisa. Laji onkin riippuvainen kasvupaikkojen laidunnuksen jatkumisesta.


title: Värimaratti

text: Värimaratin kellanpunaisesta juuresta saadaan purppuranpunaista väriä.


title: Pat Kavanagh

text: Pat Kavanagh (s. 14. maaliskuuta 1979 Ottawa, Ontario, Kanada) on kanadalainen jääkiekkoilija, pelipaikaltaan oikea laitahyökkääjä.


title: Pat Kavanagh

text: Kavanagh aloitti uransa junioriliiga OHL:n Peterborough Petesissä kaudella 1996–1997. NHL:ään hänet varasi Philadelphia Flyers vuoden 1997 varaustilaisuuden toisella kierroksella numerolla 50. Seuraavilla kahdella kaudella OHL:ssä Kavanagh ei kuitenkaan onnistunut vakuuttamaan Flyersia ja vuonna 1999 hänen pelaajaoikeutensa siirrettiin Vancouver Canucksille vaihdossa kuudennen kierroksen varausoikeuteen. Ammattilaisdebyyttinsä hän teki kaudella 1999–2000 Vancouver Canucksin AHL-farmiseura Syracuse Crunchissa. Seuraavalla kaudella Kavanagh pelasi IHL:ää Kansas City Bladesissä ja kokosi 41 tehopistettä (26 maalia ja 15 syöttöä) 78 ottelussa. Näiden näyttöjen perusteella hänet nostettiin Canucksin kokoonpanoon kolmen pudotuspeliottelun ajaksi keväällä 2001.


title: Pat Kavanagh

text: Kaudet 2001–2004 Kavanagh pelasi jälleen AHL:ssä – tällä kertaa Manitoba Moosen paidassa – lukuun ottamatta kuutta Canucksissa pelattua ottelua. Pisteiden valossa Kavanaghin paras kausi AHL:ssä oli 2003–2004, jolloin hän kokosi 45 pistettä (23 maalia ja 22 syöttöä) 73 ottelussa. Kesällä 2004 Kavanagh siirtyi vapaana agenttina Ottawa Senatorsin organisaatioon, mutta vietti vuoksi seuraavan kauden AHL:ssä Binghamton Senatorsin riveissä. Kesällä 2005 Kavanagh siirtyi vapaana agenttina Philadelphia Flyersiin, ja pelasi kaudella 2005–2006 seurassa kahdeksan ottelua ja loput kaudesta AHL:ssä Philadelphia Phantomsissa.


title: Pat Kavanagh

text: Kauden 2006–2007 Kavanagh aloitti AHL:n Portland Piratesissa, mutta siirtyi jo kahden ottelun jälkeen Suomeen lappeenrantalaiseen Saimaan Palloon. SaiPassa Kavanagh aloitti hyvin ja murtautui joukkueen ykköskentälliseen, jossa hänen ohellaan pelaavat Emil Lundberg ja Kimmo Koskenkorva. Hyvän alun jälkeen Kavanaghin taso putosi ja SaiPan johdossa ei oltu pelaajan otteisiin tyytyväisiä. Kavanaghin ja SaiPan välinen sopimus purettiin tammikuun lopussa 2007 ja kanadalainen siirtyi Elitserieniin HV71:n riveihin .


title: Pat Kavanagh

text: Kavanagh pelasi kevään 2007 Ruotsissa, minkä jälkeen hän teki sopimuksen Saksan DEL-liigassa pelaavan Iserlohn Roostersin kanssa. Kavanagh pelasi vahvan kauden Iserlohnissa ja teki 54 ottelussa 50 pistettä (25 maalia ja syöttöä). Seuraavaksi kaudeksi hän siirtyi toiseen saksalaisjoukkueeseen Frankfurt Lionsiin. Frankfurt vapautti Kavanaghin kuitenkin kaksivuotisesta sopimuksesta vain yhden kauden jälkeen.


title: Pat Kavanagh

text: Kaudeksi 2009–2010 Kavanagh siirtyi DEL-liigan ERC Ingostadtiin. Ingolstadtissa hän teki koko kauden aikana pudotuspelit mukaanottaen 52 pistettä 65 ottelussa. Seuraavaksi kaudeksi hän palasi Iserlohn Roostersiin. Kauden 2011–2012 Kavanagh aloitti Itävallan pääsarjan Vienna Capitalsissa. Hän ei kuitenkaan vastannut joukkueen odotuksia, ja hänet korvattiin pian Nathan Robinsonilla. Capitals ei kuitenkaan purkanut hänen sopimustaan, ja joukkue otti hänet uudelleen kokoonpanoon joulukuussa 2011, kun se kärsi loukkaantumisista. Kavanagh pelasi Capitalsissa tammikuulle 2012, jolloin hänen sopimuksensa purettiin.


title: Pat Kavanagh

text: Kavanagh teki kesällä 2012 sopimuksen Italian pääsarjan Val Pusterian kanssa.


title: Härkösläisyys

text: Härkösläisyys oli toisen maailmansodan jälkeen Kainuussa vaikuttanut uskonnollinen lahko, joka sai nimensä Adam Härkösestä, vuonna 1884 syntyneestä torpparin pojasta. Liikkeessä vaikuttaneet tahtoivat nimetä sen nimellä Kainuun hengellinen herätys, mutta ulkopuolelta annettu nimi jäi eloon. Liike ennusti maailmanlopun nopeaa saapumista 1940-luvun loppupuolella.


title: Härkösläisyys

text: Härkönen oli saanut voimakkaan herätyksen kapinakeväänä 1918 Savitaipaleella ja alkoi toimia horrossaarnaajana. Härkönen tutustui 1920-luvulla Kangasniemellä Alma Kartanoon, jonka mukaan nimetty lahko kartanolaisuus vaikutti aina 1950-luvulle asti varsinkin Satakunnassa. Härkösen esiintymisestä vaikuttunut Kartano kutsui tämän puhujaksi Huittisiin. Härkösen rohkaisun myötä Alma Kartano jätti kiertokoulunopettajan toimen ja alkoi horrossaarnaajaksi. Härkösen ja Kartanon tiet kuitenkin erosivat. Härkösen opit saivat 1930-luvulta alkaen jalansijaa Kainuussa, jolloin tämä ensin vieraili Hyrynsalmella ja muun muassa Jumaliskylässä. Hänen saarnaretkensä ulottuivat Kainuuseen vielä 1950-luvulla. Kainuussa kävi saarnaamassa myös kerimäkeläinen Veikko Ikäheimo.


title: Härkösläisyys

text: Härkösen opit saivat Kainuussa vastakaikua kovia kokeneesta korpikansasta ja etenkin vuosina 1946–1948 Kainuussa syntyi yhtäkkisesti voimakasta herätystä. Sotien jälkeen keskeinen saarnamies oli 1904 Parikkalassa syntynyt Onni Poutanen, joka toimi Rantasalmella maanviljelijänä. Oiva Turpeinen nimittääkin "Hyrynsalmen historia "-teoksessa vuosien 1946–1948 liikettä poutas-härkösläisyydeksi. Lahkon ydinaluetta oli Kuhmon, Suomussalmen ja Hyrynsalmen pitäjien nurkkaus: Iivantiira, Ala-Vuokki ja Moisiovaara. Suomussalmella liike vaikutti ainakin Kiannalla, Alajärvellä, Ala-Näljängässä ja Ruhtinansalmella. Onni Poutasen suggestiivinen esiintyminen veti mukaansa nuoria saarnamiehiä. Suomussalmella liikkeen saarnaajina esiintyivät Uuno Heikkinen, Jaakko Moilanen, Eino Keränen, Martti Väisänen, Antti Timonen ja Jooseppi Heikkinen, joista Mieslahden opiston käynyt Heikkinen oli tunnetuin. Louhela mainitsee nuorina saarnapoikina myös Kasperi ja Bruno Kovalaisen sekä Tauno Härkösen" Seuroja pidettiin taloissa, sillä vain Hyrynsalmen rovasti Toivo Liimatta antoi aikanaan kirkon lahkon käyttöön. Suomussalmella ainakin Kiannan koulua pidettiin saarnapaikkana.


title: Härkösläisyys

text: Kuten 1930-luvun torniolaaksolainen korpelalaisuus, myös härkösläinen liike sai eskatologisia piirteitä. Liikkeen saarnaajat puhuivat kiihkeästi kadotuksesta, uudesta sodasta ja maailmanlopusta. Härkönen ennusti lopun koittavan jo 1945, mutta sittemmin sen arveltiin vähitellen toteutuvan vuoden 1948 aikana. Siinä missä Pajalan korpelalaiset kokoontuivat odottamaan kristalliarkin saapumista Torniojoelle ja matkaa Jerusalemiin, odottivat härkösläiset 1948 Kiannankylällä ilmalaivan saapumista Kiantajärvelle ja kuljetusta Kuhmoon, jossa Kristus vastaanotettaisiin. Syksyllä 1947 osallistui Suomussalmen Alajärven Alalehdossa pidetyille raamattukursseille 600–700 osallistujaa. Liike piti myös avioelämään valmentavia sukupuolikursseja, minkä takia monet pitivät Poutasta lääkärinä. Ripittäytyminen oli oleellista. Saarnoissa käytettiin horroksen lisäksi Berghin ja Segerswärdin postilloja, lehtori K. K. Sarlinin kirjaa "Eräs meidän ajan profeetta" sekä vuoden 1886 virsikirjaa. Kolehti kerättiin seurojen jälkeen, ja Kiannalla väitetään kasaantuneen yhdessä tilaisuudessa 50 000 markkaa.


title: Härkösläisyys

text: Liikkeen on sanottu vaikuttaneen aikoinaan merkittävästi Urho Kekkosen valintaan presidentiksi. Liikkeen saarnaajat näkivät presidentinvaalien alla hänet ainoana toivona estää maailmanlopun tuleminen.


title: Härkösläisyys

text: Kainuun vahva herännäinen pohjavire, papiston ote sekä ennustusten kariutuminen pitivät liikkeen aisoissa. Kuusamon rajalla vanhoillislestadiolaisuus esti liikkeen etenemisen. Vaikka liike alkoi hajota 1948, sen vaikutus jatkui ainakin asennetasolla. Elämän yksinkertaisuuden vaatimus ei sallinut politiikkaa, koulua, maamiesseuroja, urheilua, elokuvia tai taidetta yleensäkään. Myös ihmisen ulkoiseen olemukseen kajoamista karsastettiin ja muun muassa papiljottien käyttö todettiin synniksi. Jumaliskylässä sai opettaja 1952 moitetta kirjaston perustamisesta. Alkoholin kulutuksen kasvua härkösläisyys rajoitti kovalla alkoholikielteisyydellään.


title: Hirvenkello

text: Hirvenkello ("Campanula cervicaria") on näyttävä, kaksi- tai monivuotinen Euraasiassa tavattava kellokasvi.


title: Hirvenkello

text: Hirvenkello kasvaa 30–100 senttimetriä korkeaksi. Sen monisärmäinen varsi on jäykkä, pysty ja mehevä, 3–5 millimetriä paksu ja karheakarvainen. Lehtiruoti on tavallisesti leveästi siipipalteinen. Lehden lapa on epäsäännöllisen nyhälaitainen, vaaleanvihreä ja kankeakarvainen. Muodoltaan lehdet ovat pitkulaisen suikeita tai puikeita. Vaaleansiniset, pari senttiä pitkät, mykerömäiset kukat kasvavat pallomaiseksi kukinnoksi varren päähän. Pienempiä kukintoja on lehtihangoissa. Kasvi kukkii heinä-elokuussa.


title: Hirvenkello

text: Ulkonäöltään hirvenkello muistuttaa yleisempää peurankelloa ("C. glomerata").


title: Hirvenkello

text: Hirvenkellon pölyttäjinä toimivat kimalaiset ("Bombus") ja kukkakärpäset ("Syrphidae"). Myös itsepölytys on mahdollista, mutta silloin kasvin siementuotto on paljon heikompi. Kasvi kukkii vain kerran, jonka jälkeen se kuolee.


title: Hirvenkello

text: Hirvenkellon levinneisyys ulottuu Keski-Suomesta, -Ruotsista ja -Norjasta Pohjois-Italiaan ja Balkanin niemimaalle. Läntisimmät kasvupaikat ovat Espanjassa, josta lajin levinnäisyysalue jatkuu läpi Keski- ja Itä-Euroopan Aasian puolelle Länsi-Siperiaan asti. Suomessa hirvenkelloa esiintyy harvinaisena paikoitellen Nurmes-Iisalmi-Pori-linjan eteläpuolella. Se on Suomessa suuresti harvinaistunut ja Pohjanmaalta kokonaan hävinnyt.


title: Hirvenkello

text: Hirvenkello kasvaa tienpientareilla, radanvarsilla, metsäaukeilla, rinneniityillä ja ahoilla. Aikaisemmin laji oli tyypillinen kaskiahojen ja kaskiviljelysten reunaosien kasvi. Laji on suuresti harvinaistunut viime vuosikymmeninä perinteisen maatalouden loputtua.


title: Sahan vaakuna

text: Sahan vaakuna on Venäjän federaatioon kuuluvan Sahan tasavallan vaakuna. Vaakuna otettiin käyttöön 16. joulukuuta 1992, jolloin laki Sahan tasavallan vaakunasta hyväksyttiin.


title: Sahan vaakuna

text: Vaakunassa on hevonen ja ratsastaja, jolla on kädessään kolmekielekkeinen lippu. Tämä vaakunakuva on peräisin vanhasta maalauksesta.Flags of the World – Yakutia – Seal/emblem of Yakutia Tätä tummanpunaista vaakunakuvaa ympäröi sininen kehys, jossa on jakuutiksi teksti "Sahan tasavalta" ja venäjäksi "Sahan tasavalta (Jakutia)".


title: Anneliese van der Pol

text: Anneliese Louise van der Pol (s. 23. syyskuuta 1984 Amsterdam) on hollantilaissyntyinen näyttelijä. Hän näyttelee musiikkiteattereissa, ja yksi hänen rooleistaan on Chelsea Daniels Disney Channelin ohjelmassa "That’s So Raven". Hän on myös laulaja.


title: Anneliese van der Pol

text: Laulajana Anneliese van der Pol on sopraano. Eräs hänen lauluistaan oli ”Over it” Disney Channelin elokuvassa "Stuck in the Suburbs". Hänen toinen soolonsa oli nimeltään ”A Day in the Sun” albumilla "That's so Raven Too!" Hänellä on ollut myös muita Disneyn musiikkiprojekteja, kuten ”Circle of life” Leijonakuninkaassa sekä laulu ”A Dream is a Wish Your Heart Makes” elokuvassa "Tuhkimo". Hänellä on kaksi vanhempaa siskoa, Rachel ja Sarah.


title: Anneliese van der Pol

text: Hänellä on nykyisin Yhdysvaltain kansalaisuus.


title: Soikko (kylä)

text: Soikko on kylä Simojoen itärannalla Simon kunnassa Lapin maakunnassa. Se sijaitsee Alaniemen ja Karisuvannon kylien välissä seututien 924 varrella, noin 16 kilometriä Simon liikekeskustasta koilliseen.


title: Soikko (kylä)

text: Kylän maisemaa hallitsevat Simojoen Lappalaisenkoski sekä jokirantojen pellot. Joen vastarannalla sijaitsee Matalan kylä.


title: Karisuvanto

text: Karisuvanto on kylä Hamarin ja Soikon kylien välissä Simojoen itärannalla Simon kunnassa Lapin maakunnassa. Se sijaitsee seututien 924 varrella noin 12 kilometrin päässä kunnan liikekeskustasta koilliseen. Nimensä Karisuvanto on saanut kylän kohdalla sijaitsevasta Simojoen pitkästä suvantoalueesta. Karisuvanto on Hamarin kanssa suosittua loma-asuntoaluetta. Karisuvannosta vedet laskevat Hamarinsuvantoon. Karisuvantoa on kutsuttu ennen myös nimellä Karijärvi.


title: Karisuvanto

text: Karisuvanto kuului vuoteen 2005 Hamarin koulupiiriin. Koulun lakkauttamisen jälkeen Karisuvanto on kuulunut Asemakylän koulupiirin.


title: Karisuvanto

text: Karisuvannon asukasyhdistys tekee tiivistä yhteistyötä Hamarin yhdistyksen kanssa. Karisuvanolla järjestetään vuosittain Karisuvannon pilkkikilpailut, joihin osallistuu vuosittain yli kolme sataa pilkkijää. Kisat järjestää Alajoen Linnustajat ry.


title: HMS Exeter (68)

text: HMS Exeter (68) oli Britannian kuninkaallisen laivaston "York"-luokan raskas risteilijä.


title: HMS Exeter (68)

text: "HMS Exeter" tilattiin kaksi vuotta sisaraluksensa "HMS Yorkin" jälkeen ja sen köli laskettiin 15. maaliskuuta 1928. Alus laskettiin vesille 1. elokuuta 1928 ja se otettiin palveluskäyttöön 27. heinäkuuta 1931.


title: HMS Exeter (68)

text: "HMS Exeter" liitettiin palvelukseen otettaessa Atlantin laivaston 2. Risteilijäviirikköön, missä alus palveli, kunnes se sijoitettiin 1934 Amerikan ja Länsi-Intian asemalle. Alus palveli siellä toisen maailmansodan alkamiseen saakka lukuun ottamatta tilapäisiä komennuksia Välimerelle Abessinian kriisin vuoksi 1935 ja 1936.


title: HMS Exeter (68)

text: Toisen maailmansodan alkaessa "HMS Exeter" kuului Etelä-Amerikan osastoon ja muodosti lokakuussa 1939 yhdessä "HMS Cumberlandin" kanssa Force G:n, kun muodostettiin osastoja jahtaamaan saksalaisia aluksia maailman meriltä.


title: HMS Exeter (68)

text: "HMS Exeter" osallistui saksalaisen taskutaistelulaivan "Admiral Graf Speen" upottamista edeltäneeseen taisteluun La Plata -joen suulla 13. joulukuuta 1939. Taistelussa "HMS Exeteriin" osui seitsemän "Admiral Graf Speen" 11 tuuman kranaattia, jotka aiheuttivat vahinkoja alukselle, surmasivat 61 ja haavoittivat 23 miestä. Aluksen oli vetäydyttävä taistelusta, koska aluksen kaikki 8 tuuman tykkitornit olivat toimintakyvyttömiä ja nopeus oli laskenut 18 solmuun.


title: HMS Exeter (68)

text: "HMS Exeteriä" tehtiin hätäkorjauksia Port Stanleyssa Falklandsaarilla tammikuuhun 1940 saakka. Tämän jälkeen se matkasi Devonportiin korjattavaksi. Korjaukset kestivät helmikuusta 1940 maaliskuuhun 1941. "HMS Exeter" palasi palvelukseen 10. maaliskuuta ja se toimi saattuetehtävissä Pohjois-Atlantilla muun muassa saattueen WS8B suojana "Bismarckin" tuhoamisen yhteydessä.


title: HMS Exeter (68)

text: Japanin liityttyä joulukuussa 1941 sotaan "HMS Exeter" muodosti osan liitoutuneiden joukoista (ABDACOM), joiden oli tarkoitus puolustaa Hollannin Itä-Intiaa (nyk. Indonesia). "HMS Exeter" vaurioitui Jaavanmeren taistelussa 27. helmikuuta 1942 saatuaan 8 tuuman kranaatista osuman konehuoneeseen. Hävittäjä "HMS Electra" upposi suojatessaan "HMS Exeterin" irtautumista Surabayaan korjattavaksi.


title: HMS Exeter (68)

text:
"HMS Exeterin" joutui japanilaisten raskaiden risteilijöiden "Nachi", "Haguro", "Myōkō" ja "Ashigara" sekä niitä suojaavien hävittäjien "Akebono", "Ikazuchi", "Inazuma", "Yamakaze" ja "Kawakaze" yllättämäksi saapuessaan Sundasalmeen 1. maaliskuuta. Kohtaamisesta alkoi toinen Jaavanmeren taistelu, jonka alussa "HMS Exeteriin" osunut kranaatti vei kaiken tehon aluksesta. Aluksen jo upotessa siihen osui japanilaisen hävittäjän "Inazuman" laukaisema torpedo. Myös "HMS Exeterin" saattajat hävittäjät "HMS Encounter" ja "USS Pope" upposivat, vaikka "USS Pope" kykenikin aluksi pakenemaan niin lentokoneet upottivat sen vain muutamaa tuntia myöhemmin.
Merestä pelastettiin japanilaisten sotavangeiksi noin 800 brittiläistä ja amerikkalaista merimiestä, joiden joukossa "HMS Exeterin" kapteeni Oliver Gordon.


title: Ricardo Oliveira

text: Ricardo Oliveira (s. 6. toukokuuta 1980 São Paulo, São Paulon osavaltio, Brasilia) on brasilialainen jalkapalloilija, joka edustaa Al-Jaziraa. Hän on pelipaikaltaan hyökkääjä.


title: Ricardo Oliveira

text: Oliveira aloitti ammattilaisuransa Portuguesassa kaudella 2000, ja teki 23 maalia pelaamassaan 46 ottelussa. Kolmen Portuguesa-kauden jälkeen hän siirtyi Santosiin. Hänet valittiin vuoden 2003 Copa Libertadores -turnauksen parhaaksi hyökkääjäksi. Kaikkiaan 34 Santos-ottelun jälkeen Oliveira siirtyi Espanjaan Valencian joukkueeseen, jossa hän oli valmentaja Rafael Benítezin alaisuudessa mukana voittamassa Primera Divisiónin mestaruutta ja UEFA Cupia.


title: Ricardo Oliveira

text: Vuonna 2004 Oliveira siirtyi Real Betisiin, jossa hän teki ensimmäisellä kaudellaan 22 maalia 37 pelaamassaan ottelussa. Espanjan cupin loppuottelussa Osasunaa vastaan Oliveira laukoi joukkueensa ensimmäisen maalin, kun Betis voitti 2–1. Ensimmäisen maalinsa Mestarien liigassa hän teki ottelussa belgialaista Anderlechtia vastaan. Sitä seurasi kahden maalin ilta Mestarien liigan ottelussa Monacoa vastaan. Loukkaantumisen takia Oliveira pelasi toisella Betis-kaudellaan vain yhdeksässä sarjaottelussa, tehden kuitenkin neljä maalia. Vuonna 2006 São Paulossa tehdyn 12 ottelun lainavisiitin jälkeen Oliveira siirtyi Milaniin. Sieltä hän siirtyi kesällä 2007 lainasopimuksella Real Zaragozaan. 25. toukokuuta 2008, Zaragoza vahvisti ostaneensa Oliveiran AC Milanista 10 miljoonalla eurolla. Kesällä 2009 hän siirtyi Al-Jaziraan pelattuaan ensin puoli kautta Real Betisin riveissä.


title: Ricardo Oliveira

text: Brasilian maajoukkueessa Oliveira teki ensiesiintymisensä heinäkuussa 2004 ottelussa Chileä vastaan. Hän edusti maataan Copa Américassa vuonna 2004 ja Confederations Cupissa vuonna 2005.


title: Ricardo Oliveira

text: SeurajoukkueetMaajoukkue


title: Simoniemi

text: Simoniemi on kylä ja taajama Simon kunnassa Lapin maakunnassa. Taajaman väkiluku vuonna 2005 oli 545 ja pinta-ala 5,4 km². Simoniemi on asukasluvultaan Simon kolmanneksi suurin. Simoniemi on myös Simon entinen koulupiiri. Koulun lakkauttamisen jälkeen Simoniemi on kuulunut Maksniemen koulupiiriin.


title: Simoniemi

text: Simoniemi sijaitsee Perämeren rantamaisemissa samannimisellä niemellä valtatien 4 eteläpuolella, noin neljä kilometriä länteen kunnan liikekeskustasta. Kylä on kunnan kirkonkylä, siellä sijaitsee vuonna 1846 valmistunut Simon kirkko.


title: Simoniemi

text: Kyläalue muodostuu Perämeren merellisistä maisemista sekä vanhan maantien varrella sijaitsevista pelto- ja niittyaukeista. Kylänraitille tunnusomaisia piirteitä ovat mutkittelevan maantien varrella sijaitsevat useat vanhat maatalot. Muut läheiset kylät ovat pohjoisessa sijaitseva Viantie sekä idässä sijaitseva Simonkylä.


title: Simoniemi

text: Simoniemen kylätoimintaa ylläpitää Simoniemi-Viantie kylätoimikunta ry.


title: Pale Force

text: Pale Force oli animoitu sarja, jonka jaksoja esitettiin Late Night with Conan O'Brienin yhteydessä. Sarjan loi koomikko Jim Gaffigan, joka oli myös Conan O'Brienin vakiovieraita. Gaffigan teki itse kaiken ääninäyttelyn sarjassa, animaatiosta vastasi Paul Noth ja musiikista Patrick Noth.


title: Pale Force

text: Pale Forcessa Jim Gaffigan ja Conan O'Brien olivat supersankareita, jotka taistelivat rikollisuutta vastaan kalpeudellaan. He pystyivät myös ampumaan lasereita nänneistään. Sarjassa Gaffigan oli lihaksikas ja rohkea, Conan taasen esitettiin heikkona itkevänä pelkurina, joka usein turvautui Jimiin. Joidenkin jaksojen esityksen yhteydessä Gaffigan myös vieraili O'Brienin ohjelmassa.


title: Claude Provost

text: Claude Joseph Antoine Provost (17. syyskuuta 1933 Montreal, Quebec, Kanada – 17. huhtikuuta 1984 Florida, Yhdysvallat) oli kanadanranskalainen jääkiekkoammattilainen, pelipaikaltaan oikea laitahyökkääjä.


title: Claude Provost

text: Provost pelasi koko NHL-uransa Montreal Canadiensissa. 13 kaudella hän pelasi 1 005 ottelua ja teki niissä 254 maalia ja 335 maaliin johtanutta syöttöä. Provost voitti Stanley Cupin yhdeksän kertaa ja hän sai ensimmäisen Bill Masterton Memorial Trophy -palkinnon vuonna 1968.


title: Claude Provost

text: Provost kuoli sydänkohtaukseen pelatessaan tennistä kotonaan Floridassa vuonna 1984.


title: Serginho

text: Serginho, koko nimeltään Sergio Claudio dos Santos (s. 27. kesäkuuta 1971 Rio de Janeiro, Brasilia) on brasilialainen jalkapalloilija, joka edustaa Italian Serie A'ssa pelaavaa AC Milania. Hän on pelipaikaltaan laituri tai vasen pakki.


title: Serginho

text: Serginho liittyi AC Milanin kokoonpanoon vuonna 1999 pelaten sitä ennen São Paulossa, Cruzeirossa, Flamengossa, Vitoria Bahiassa ja Itaperunassa.


title: Serginho

text: Brasilian maajoukkuetta Serginho on edustanut kymmenessä ottelussa, tehden yhden maalin.


title: Simon kirkko

text: Simon kirkko on Simon kunnan kirkonkylällä Simoniemessä sijaitseva kirkkorakennus. Sen on suunnitellut Ernst Bernhard Lohrmann ja se on valmistunut vuonna 1846. Kirkkorakennus on myöhäisempiretyylinen suorakaiteen muotoinen torniton pitkäkirkko, jonka pituus on 28,5 metriä ja leveys 15,5 metriä.


title: Simon kirkko

text: Kirkon alttaritaulun "Jeesus ristillä" (360 × 162 cm öljymaalaus) maalasi haaparantalainen Esaias Svanberg (1806–1875) vuonna 1847. Tauluun on kuvattu ristiinnaulittu Jeesus ja häntä surevat Maria ja Johannes. Taulun alareunassa on teksti sen lahjoittajasta talollinen Pehr Postista.


title: Simon kirkko

text: Kirkkorakennuksen vieressä seisoo Heikki Väänäsen vuonna 1773 rakentama pelkistetty puinen kellotapuli, joka edustaa pohjalaista renessanssia. Tapulin kolmiopaanuilla katetun katon pinnat ovat muodoiltaan barokkia. Kirkon ja tapulin välissä lepäävät simolaiset sankarivainajat talvi- ja jatkosodasta. Lisäksi tapulin ympärillä on vanha hautausmaa, jonne on haudattu muun muassa valtioneuvos Martti Miettunen.


title: Bysantin arkkitehtuuri

text: Bysantin arkkitehtuuri on vuoden 330 jälkeen syntyneessä Bysantin valtakunnassa kehittynyt arkkitehtuurityyli. Kuuluisin Bysantin taiteen arkkitehtoninen luomus on Hagia Sofia. Entisen Bysantin ydinalueelta löytyy jonkin verran saman tyylisiä rakennuksia, lähinnä kirkkoja ja luostareita. Tyyli levisi myös Bysantin läntisiin siirtokuntiin, kuten Sisiliaan ja Venetsiaan. Pyhän Markuksen tuomiokirkko Venetsiassa edustaa bysanttilaista arkkitehtuuria sekoitettuna länsieurooppalaiseen gotiikkaan. Bysanttilaiseen tyyliin kuuluvat värikkäät ja runsaat mosaiikit.


title: Bysantin arkkitehtuuri

text: Bysantin valtakunnan romahtaessa vuonna 1453 bysanttilainen arkkitehtuuri sai väistyä, kun turkkilaiset toivat mukanaan islamilaisen tyylin. Tosin osmanit käyttivät omassa arkkitehtuurissaan myös vanhoja vaikutteita Bysantin arkkitehtuurissa, mikä näkyy selvästi esimerkiksi sulttaani Ahmedin moskeijassa Istanbulissa. Venäjällä, josta oli Bysantin jälkeen tullut ortodoksisen kirkon suojelija, ortodoksisten kirkkojen arkkitehtuuri sai paljon vaikutteita perinteisestä venäläisestä tyylistä. 1800-luvulla, kun muutkin vanhat tyylit nousivat taas suosioon, bysanttilainen arkkitehtuuri alkoi elpyä. Sinä aikana kirkkoja rakennettiin bysanttilaiseen tyyliin paljon esimerkiksi Balkanin vastaitsenäistyneissä ortodoksisissa maissa.


title: Bysantin arkkitehtuuri

text: Vuosina 330–1450 kehittyneen tyylin tunnetuin rakennustaiteen luomus on yli 50 metriä korkea, 500-luvulla Anthemios Tralleislaisen ja Isidoros Miletoslaisen rakentama Hagia Sofia -kirkko (532–537) Istanbulissa. Tämä kirkkorakennus oli mahtavine kupukattoineen 500-luvun suurin rakennusihme, jonka vihkiäistilaisuudessa kirkon rakennuttaja keisari Justinianuksen sanotaan lausuneen: ”Salomo, olen voittanut sinut!”. Myös aikaisemmin ennen Bysantin kulttuurikautta kupoleja ja holvikattoa oli käytetty kuvaamaan taivaankantta. Kirkon pohjakaavana on neliön sisään piirretty risti. Ristivarsien leikkauskohdan yläpuolella on valtava kupoli, joka ikään kuin leijuu ilmassa ilman tukea. Vaikutelma tulee siitä, että kupolia tukevat niin sanotut pendentiivit, joista paino siirtyy katsojalta piilossa olevien holvien, pylväiden ja seinien tukijärjestelmään.


title: Bysantin arkkitehtuuri

text: Bysanttilaisarkkitehtuuriin kuuluu muun muassa Helsingin keskustassa sijaitseva ortodoksinen Uspenskin katedraali sipulinmuotoisine kupoleineen sekä Tampereen ortodoksinen kirkko.


title: Åge Hareide

text: Åge Fridtjof Hareide (s. 23. syyskuuta 1953 Hareid, Norja) on norjalainen jalkapallovalmentaja ja entinen pelaaja. Maaliskuussa 2016 lähtien hän on toiminut Tanskan maajoukkueen päävalmentajana.


title: Åge Hareide

text: Hän on voittanut mestaruuden Allsvenskanissa Ruotsissa, Tippeligaenissa Norjassa ja Tanskan Superliigasa.


title: Åge Hareide

text: Hareide aloitti jalkapalloilijan uransa IL Høddissä 1970-luvun alussa. Puolustajana ansioituneen Hareiden uran menestysvuodet osuivat 1970- ja 1980-lukujen taitteeseen. Moldea ja Englannin kentillä Manchester Cityä ja Norwichia edustanut Hareide kuului myös Norjan maajoukkueen vakiokalustoon. Hän esiintyi A-maajoukkueessa 50 kertaa, mutta Norja ei tuolloin selvinnyt kertaakaan arvokisoihin.


title: Åge Hareide

text: Valmennusuransa Hareide aloitti Molden pelaajavalmentajana vuonna 1985. Hän luotsasi seuran Norjan pääsarjassa hopealle 1987 ja pronssille 1988 sekä 1990. Norjan cupissa Molde selvisi Hareiden alaisuudessa finaaliin vuonna 1989. Hän jätti seuran vuonna 1991, mutta palasi päävalmentajaksi jo vuonna 1993 luotsaten Molden seuraavalla kaudella cup-mestariksi. Mestaruus oli seuran historian ensimmäinen. Hän jatkoi valmentajana vuoteen 1997 saakka, mutta yhtä mestaruushopeaa lähemmäs liigan ykkössijaa ei joukkue Hareiden alaisuudessa päässyt.


title: Åge Hareide

text: Molden jälkeen Hareide valmensi kausina 1998–1999 Helsingborgia, jonka hän johdatti Ruotsin mestaruuteen. Menestystä tuli 2000-luvuna alkupuolella myös Brøndbyssä ja Rosenborgissa, joiden molempien peräsimessä hän voitti liigamestaruuden.


title: Åge Hareide

text: Tammikuussa 2004 Hareide siirtyi Norjan jalkapallomaajoukkueen päävalmentajaksi. Hänen johdollaan Norja ei onnistunut selviytymään MM-kisoihin 2006 eikä EM-kisoihin 2008. Hareide sai kuitenkin jatkaa tehtävissään, mutta paineet kasvoivat Norjan aloitettua MM2010-karsinnat kehnosti. Lopulta Hareide erosi tehtävistään joulukuussa 2008.


title: Åge Hareide

text: Kesäkuussa 2009 Hareide siirtyi Allsvenskanissa vaikeuksiin ajatuneen sarjanousijaseura Örgryten päävalmentajaksi. Hareiden johdolla ÖIS paransi otteitaan ja nousi taistelemaan sarjapaikkansa puolesta tukholmalaisseuroja Hammarbytä ja Djurgårdenia vastaan. Menestys on nostanut Hareiden osakkeita valmennusmarkkinoilla ja muun muassa Helsingborgs IF:n kerrotaan olevan kiinnostunut Hareidesta. Loppukiri ei kuitenkaan lopulta kantanut maalin saakka ja ÖIS putosi kauden jälkeen Superettaniin. Putoamisesta huolimatta ÖIS:ssä on ollut halua jatkaa Hareiden sopimusta, mutta norjalaisvalmentaja ei ole osannut päättä jatkohaluistaan. Marraskuun lopulla seura ilmoitti että Hareide tuskin on seuran päävalmentaja kaudella 2010. Asia varmistui joulukuussa, kun ÖIS teki kolmivuotisen sopimuksen Jan Anderssonin kanssa.


title: Åge Hareide

text: Joulukuun puolivälissä 2009 Hareide teki kaksivuotisen sopimuksen Tippeligaenissa pelaavan Viking Stavangerin kanssa. Hareiden johdolla Viking sijoittui Tippeligaenissa kausina 2010–2011 sijoille 9 ja 11. Kauteen 2012 Hareiden valmennustiimi vahvistui Josep Clotet Ruizilla, mutta tulokset eivät parantuneet toivtulla tavalla. Lopulta kokenut valmentaja sai potkut kesäkuussa 2012.


title: Åge Hareide

text: Kesäkuussa 2012 Hareide palasi Helsingborgs IF:n päävalmentajaksi. Hän luotsasi seuran kauden päätteeksi Allsvenskanin kuudenneksi. Kauden jälkeen hänen tilalleen palkattiin Roar Hansen. Tammikuussa 2014 Hareide teki paluun Ruotsin jalkapalloon aloitettuaan Malmö FF:n päävalmentajana. Malmö jatkoi norjalaisvalmentajan johdolla vahvasti kaudella 2014 ja voitti toisen perättäisen liigamestaruuden. Hareiden uran toinen Ruotsin mestaruus varmistui kolme kierrosta ennen kauden päätöstä. Seura eteni myös ensimmäistä kertaa historiassaan Mestarien liigan lohkovaiheeseen.


title: Åge Hareide

text: Kaudella 2015 Malmö jäi kahden mestaruuskauden jälkeen Allsvenskanin viidenneksi, mikä oli joukkueen huonoin sijoitus kuuteen vuoteen. Mestarien liigassa Malmö eteni jälleen lohkovaiheeseen kaudella 2015/16. Ainoan voittonsa seura nappasi kaatamalla FK Šah’tar Donetskin kotonaan 1–0 ja jäi näin lohkonsa jumboksi.


title: Åge Hareide

text: Joulukuussa 2015 kerrotiin, että Hareide aloittaa maaliskuun 2016 alussa Tanskan jalkapallomaajoukkueen uutena päävalmentajana. Hareiden urakka Tanskan peräsimessä alkoi kangerrellen, kun joukkue hävisi MM2018-karsintojen alussa Puolalle ja Montenegrolle, mutta joukkueen peliesitykset piristyivät loppua kohti ja seitsemän tappiottoman ottelun myötä Tanska sijoittui karsintalohkonsa toiseksi. Jatkokarsinnoissa Tanska murskasi Irlannin 5–1 ja eteni lopputurnaukseen kolmantena Pohjoismaana.


title: Ciro Ferrara

text: Ciro Ferrara (s. 11. helmikuuta 1967) on italialainen jalkapallovalmentaja ja entinen puolustaja.


title: Ciro Ferrara

text: Ferrara edusti urallaan seuratasolla Napolia ja Juventusta. Hän saavutti Napolin riveissä muun muassa kaksi Italian mestaruutta, Italian Cupin voiton ja UEFA Cupin voiton sekä Juventuksen riveissä muun muassa viisi Italian mestaruutta, Italian Cupin voiton, Mestarien liigan voiton ja Intercontinental Cupin voiton.


title: Ciro Ferrara

text: Ferrara pelasi Italian maajoukkueessa 49 maaottelua vuosina 1987–2000. Hän kuului Italian joukkueeseen vuoden 1988 EM-kisoissa, vuoden 1990 MM-kotikisoissa ja vuoden 2000 EM-kisoissa.


title: Ciro Ferrara

text: Ferrara oli mukana Italian valmennusryhmässä vuoden 2006 MM-kisoissa. Kisojen jälkeen hän siirtyi Juventuksen nuorisoakatemian valmennustehtäviin. Elokuussa 2008 hän suoritti FIFA Pro-valmentajantutkinnon.


title: Ciro Ferrara

text: Toukokuussa 2009 Ferrara sai ensimmäisen pestinsä päävalmentajana, kun Juventus palkkasi hänet erotetun Claudio Ranierin seuraajaksi. Ferraran tehtävänä oli turvata Juventuksen kolmas sija Serie A:ssa. Hän onnistui tässä ja nosti Juventuksen myös Milanin ohi toiseksi. Ferrara palkittiin kauden jälkeen kahden vuoden jatkosopimuksella.


title: Ciro Ferrara

text: Lokakuussa 2010 Ferrarasta tuli Italian U21-maajoukkueen uusi päävalmentaja. Hänen apuvalmentajanaan aloitti entinen seurakaveri Angelo Peruzzi. Ferrara jätti juniorimaajoukkueen heinäkuun alussa 2012 ja siirtyi kolmivuotisella sopimuksella Serie A:han palanneen UC Sampdorian päävalmentajaksi. Sarjanousija voitti Ferraran alaisuudessa syyskauden 17 ottelustaan viisi, esimerkiksi Genovan derbyn Genoa CFC:tä vastaan. Kolmen ottelun voitoton putki johti joulukuun puolivälissä 2012 potkuihin. Sampdoria oli tuolloin Serie A:ssa sijalla 14.


title: Ciro Ferrara

text: Kesällä 2016 Ferraran valmennusura jatkui Kiinan toiseksi korkeimalla sarjatasolla Wuhan Zallin päävalmentajana. Hän sai potkut tehtävistään maaliskuussa 2017.


title: Roy Harper

text: Roy Harper (s. 12. kesäkuuta 1941 Manchester) on englantilainen laulaja/lauluntekijä, jonka musiikki on lähellä folkia ja englanninkielisen laululyriikan parhaimmistoon kuuluvat tekstit lähes poikkeuksetta yhteiskuntakriittisiä. Harper on oman tiensä kulkija, mutta uransa varrella tehnyt myös työtä monien merkittävien muusikoiden, esimerkiksi yhtyeiden Led Zeppelin ja Pink Floyd jäsenten sekä muun muassa Kate Bushin ja Paul McCartneyn kanssa.


title: Roy Harper

text: Roy Harperin äiti kuoli lapsivuoteeseen, ja Roy kasvoi Blackpoolissa isänsä ja äitipuolensa hoivissa: jälkimmäisen kanssa tuli pian vaikeuksia, koska äitipuoli oli Jehovan todistaja. Harperin uskonnonvastaiset tekstit juontanevatkin juurensa osittain jo näiltä varhaisvuosilta.


title: Roy Harper

text: Kymmenvuotiaana Roy alkoi soittaa skiffle-musiikkia vanhemman David-veljensä kanssa kiinnostuen pian myös bluesista. Harper lopetti koulunkäynnin 15-vuotiaana ja liittyi Kuninkaallisiin Ilmavoimiin. Hän ei kuitenkaan kyennyt alistumaan armeijakuriin ja joutui mielisairaalaan, jossa muun muassa sähköšokkiterapiaan, josta hän lauloi myöhemmin lauluissaan. Tämän jälkeen hän matkusteli Euroopassa vuoteen 1964 saakka, jonka jälkeen hän alkoi esiintyä lontoolaisissa klubeissa.


title: Roy Harper

text: Harperin ensilevy "The Sophisticated Beggar" ilmestyi vuonna 1966, kun hän oli esiintynyt soholaisessa yöklubissa "Les Cousins" ja solminut levytyssopimuksen Strike Recordsin kanssa. Albumilla Harper soittaa akustista kitaraa ja laulaa omia tekstillisesti omaperäisiä, katkeria laulujaan: monolevy on musiikillisesti hyvin yksinkertaisesti tehty. CBS Records kiinnitti tämän jälkeen Harperiin huomiota ja hankki sovittajan ja tuottajan avuksi seuraavan levyn, "Come out Fighting Genghis Smith", tekoon. Levy ilmestyi vuonna 1968.


title: Roy Harper

text: Kolmas levy "Folkjokeopus" ilmestyi 1969. Levyllä on maineikas 15-minuuttinen "McGooghan's Blues", jossa Harper laulaa varsin avoimesti mielipiteistään, ongelmistaan ja elämästään.


title: Roy Harper

text: Näihin aikoihin Harper alkoi esiintyä ilmaiskonserteissa Lontoon Hyde Parkissa saavuttaen jonkinmoista kulttimainetta underground-piireissä. Neljännen levynsä "Flat Baroque and Berserk" (1970) jälkeen hän teki ensimmäisen Yhdysvaltojen kiertueensa. Levyn myötä Harper myös alkoi tehdä levyjä EMIn Harvest Recordsille. Tämä työsuhde osoittautui ajan myötä ongelmalliseksi.


title: Roy Harper

text: Vuonna 1970 Led Zeppelin muisti Harperia nimeämällä alun perin Bukka Whiten klassikkokappaleen "Hats Off to Harper" kolmannella levyllään "Hats Off to (Roy) Harper"iksi: Jimmy Pagen mukaan yhtye kunnioitti Harperin pysymistä periaatteissaan, kaupallisuudesta etäällä ja mielipiteidensä takana. Vastavuoroisesti Harper esiintyi useita kertoja Led Zeppelinin konserteissa ja teki yhtyeelle muun muassa levykansitaidetta.


title: Roy Harper

text: Harper julkaisi arvostetun albumin "Stormcock" vuonna 1971. David Bedford, jonka kanssa Harper tuli tekemään yhteistyötä myöhemminkin, sovitti tämän neljä pitkää laulua sisältävän levyn pari raitaa; myös Jimmy Page soittaa levyllä salanimellä kitaraa. Vuonna 1973 Harper julkaisi yhtä lailla merkittävän levyn "Lifemask", jonka kakkospuolen täyttää klassikko "The Lord's Prayer".


title: Roy Harper

text: Vuoden 1974 pääasiassa rakkauslauluja sisältävä levy "Valentine" ilmestyi ystävänpäivänä 14. helmikuuta. Myöhemmin samana vuonna ilmestyi myös tuplalivelevy "Flashes from the Archives of Oblivion".


title: Roy Harper

text: Vuodet 1975–1978 Harper vietti suurelta osin Yhdysvalloissa. Hän kuitenkin lauloi muun muassa Pink Floydin levyn Wish You Were Here raidan "Have a Cigar". Vastavuoroisesti David Gilmour soitti Harperin seuraavalla levyllä "HQ" (1975), joka sekin kuuluu Harperin merkittävimpiin. Levyltä julkaistu single "When An Old Cricketer Leaves The Crease" on Harperin eniten myynyt levytys.


title: Roy Harper

text: Vuonna 1977 ilmestyi "Bullinamingvase". Harper ajautui kärhämään mollattuaan eräässä levyn lauluista paikallista kapakkaa. Levyllä on myös laulu "One of Those Days in England", jossa taustoja laulavat Paul ja Linda McCartney ja josta uudelleenmuokattuna tuli jonkinmoinen hitti.


title: Roy Harper

text: 70-luvulla Harper lienee ollut lyyrillisesti nerokkaimmillaan: Jethro Tullin Ian Anderson sanoikin haastattelussa: "Voitte pyyhkiä lattiaa Gordon Lightfooteillanne, Roy Harper hallitsee englannin kielen suvereenisti."


title: Roy Harper

text: Harper julkaisi viimeisen levynsä EMI Harvest -yhtiölle vuonna 1980. Levy oli "The Unknown Soldier", sisältäen muun muassa dueton Kate Bushin kanssa sekä yhteistyön vanhan ystävän, Pink Floyd -kitaristi David Gilmourin kanssa. (Kyseinen raita, "Short and Sweet", lienee ainoa Harperin lähempi musiikillinen linkki Suomeen: Hector julkaisi seuraavana vuonna ko. laulusta käännöksensä/uudelleentulkintansa "Sydänten kaatopaikka" levyllään "Eurooppa".) Harper vastaavasti lauloi taustaraitoja Kate Bushin samoihin aikoihin julkaistulla levyllä.


title: Roy Harper

text: Vuonna 1982 Harper, joka etsi alati riippumattomuutta kaupallisista kanavista, perusti yhdessä Mark Thompsonin kanssa oman levy-yhtiönsä Public Records, joka ensi töikseen julkaisi Harperin levyn "Work of Heart". The Sunday Times valitsi, ties miksi, albumin vuoden levyksi. Myöhemmin (1984) julkaistiin myös levyn alkuperäinen demoversio "Born in Captivity" vaatimattomana 830 kopion painoksena.


title: Roy Harper

text: Vuonna 1984 Harper soitti muun muassa Jimmy Pagen (mutta myös muiden) kanssa useilla folkfestivaaleilla saavuttaen uudelleen suosiota seuraavan vuoden levyllään "Whatever Happened to Jugula?". Harper teki uuden sopimuksen EMIn kanssa ja julkaisi pian tuplalivelevyn "In Between Every Line", joka sai jatkokseen vuonna 1988 studiolevyn "Descendants of Smith". Suhde EMIn kanssa ei kuitenkaan kestänyt, kun Awareness Records julkaisi varhaiset 60- ja 70-luvun levyt uudelleen. Kuitenkin myös "Loony on the Bus" julkaistiin lopulta vuonna 1988: levy on kokoelma lauluja jo vuodelta 1977, jotka aikanaan jäivät ilmestymättä Harperin ja EMin jatkuvien kahnausten vuoksi.


title: Roy Harper

text: 90-luvulla Harper julkaisi neljä studiolevyä: "Once" (1990), "Death or Glory?" (1992), "Commercial Breaks" (1994) ja "The Dream Society" (1998). Lisäksi hän julkaisi useita konserttialbumeita, muun muassa "Unhinged" (1993) sekä "Live At Les Cousins" (1996). Julkisuuteen tuli myös vanhoja BBC:n nauhoituksia, videoita, sekä runoutta ja puhetta sisältävä levy. Näinä vuosina Harperia alettiin arvostaa nuorempien sukupolvien keskuudessa myös kulttihahmona ja esikuvana.


title: Roy Harper

text: Vuonna 2000 Harper julkaisi käytännössä kokonaan akustisen levyn "The Green Man". Seuraavana vuonna ilmestyi hänen 60-vuotislevynsä, joka oli äänitetty Lontoon juhlakonsertissa Royal Festival Hallissa. Vuonna 2005 ilmestyi toistaiseksi uusin levy "Counter Culture", joka on kokoelma koko hänen 40-vuotiselta uraltaan.


title: Roy Harper

text: Vuonna 2006 Harper viimein julkaisi ensimmäisen DVD-levynsä "Beyond the Door", joka on nauhoitettu pari vuotta aikaisemmin irlantilaisessa klubissa.


title: Dr. Stein

text: Dr. Stein on Helloweenin kolmannelta albumiltaan Keeper of the Seven Keys Part II irrottama single, joka ilmestyi vuonna 1988. Kitaristi Michael Weikathin kirjoittama kappale kertoo Frankensteinin oloisesta hullusta tiedemiehestä, joka tekee ihmiskokeita laboratoriossaan. Tuloksena on mm. saksalaisia rockmuusikkoja ja poliitikkoja.


title: Dr. Stein

text: Single nousi Suomen virallisen listan sijalle 11.


title: Ihmisaivot

text: Ihmisaivot eli ihmisen aivot ovat päässä kallon sisällä sijaitseva keskushermostoa hallitseva elin, jonka päätehtävä on käsitellä aistien välityksellä saatua informaatiota siten, että ihmisen toimintakyky ympäristössään säilyy. Ihmisen tietoisuudella on vahva kytkös aivojen sähkökemiallisiin, fyysisiin tapahtumiin.


title: Ihmisaivot

text: Ihmisaivot koostuvat 80-prosenttisesti aivokudoksesta, jonka erikoistuneita soluja ovat neuronit ja gliasolut. Aikuiset ihmisaivot painavat keskimäärin 1,3–1,5 kilogrammaa. Ihmisen aivot ovat muihin eläinlajeihin verrattuna suhteellisesti hyvin suuret ja monimutkaiset, ja niissä on ehkä enemmän neuroneita kuin minkään muun lajin aivoissa.


title: Ihmisaivot

text: Ihmisaivot voidaan jakaa erilaisiin yksiköihin. Isoaivot muodostavat yli kolme neljäsosaa kokonaistilavuudesta. Niiden uloin osa on aivokuori, joka vastaa pääasiassa korkeamman tason henkisistä prosesseista. Väliaivot, keskiaivot ja pikkuaivot ovat isoaivojen sisällä ja alapuolella, ja ne liittyvät evoluution kannalta varhemman tason henkisiin toimintoihin.


title: Ihmisaivot

text: Ihmisen aivot kehittyvät 30-vuotiaaksi asti, ja osittain senkin jälkeen. Ikääntyessä aivot rappeutuvat kun neuroneita kuolee.


title: Ihmisaivot

text: Aivoja tutkii neurotiede. Nykyaikaiset kuvantamismenetelmät tuovat paljon tietoa aivojen toiminnasta.


title: Ihmisaivot

text: Aivoista 80 prosenttia on aivokudosta, joka koostuu harmaasta ja valkeasta aineesta, jotka sisältävät neuroneja ja glia- eli hermotukisoluja. Aivoista kymmenen prosenttia on verta ja kymmenen prosenttia aivo-selkäydinnestettä.


title: Ihmisaivot

text: Koostumukseltaan aivot ovat 77–78 prosenttia vettä, 10–12 prosenttia lipidejä eli rasvamolekyylejä, kahdeksan prosenttia proteiinia, kaksi prosenttia liukoisia orgaanisia aineita, prosentti hiilihydraatteja ja prosentti epäorgaanisia suoloja.


title: Ihmisaivot

text: Aikuisten ihmisaivojen paino on keskimäärin 1,3–1,5 kilogrammaa, tilavuus 1 350 kuutiosenttimetriä ja pinta-ala 2 500 neliösenttimetriä. Keskimääräiset aivot ovat 167 millimetriä pitkät, 140 millimetriä leveät ja 93 millimetriä korkeat. Aikuisen aivot ovat noin kaksi prosenttia ja vauvan aivot noin 12 prosenttia koko ruumiin painosta . Miehen aivot ovat keskimäärin hiukan painavammat kuin naisen aivot.


title: Ihmisaivot

text: Ihmisen aivot ovat eläinkunnassa suhteellisesti hyvin suuret: neljä tai viisi kertaa niin suuret kuin ihmisenkokoisella nisäkkäällä voisi olettaa olevan.


title: Ihmisaivot

text: Neuronien lukumäärä saavuttaa vakiotasonsa lapsuusiässä, mutta aivojen massa suurenee senkin jälkeen, kun neuronit kasvavat suuremmiksi ja muodostavat uusia kytköksiä. Aivomassa saavuttaa maksiminsa nuoruusiän aikana. 20 vuoden iässä aivot alkavat kutistua noin yhden gramman vuodessa kun neuroneja kuolee.


title: Ihmisaivot

text: Ihmisen elintavat voivat vaikuttaa aivojen kokoon. Esimerkiksi alkoholia käyttävillä ihmisillä on havaittu aivojen kutistumista eli atrofiaa ja aerobisen liikunnan aloittaneilla ihmisillä aivojen kasvua.


title: Ihmisaivot

text:
Ihmisen aivoista voidaan erotella erilaisia yksiköitä:
Neuronit eli hermosolut ovat aivojen ja hermoston yksittäisiä, mikroskooppisia yksiköitä. Arviot niiden määrästä vaihtelevat 50 miljardista 500 miljardiin. Yleisesti esitetty luku on 100 miljardia, ja vuonna 2009 julkaistussa tutkimuksessa päädyttiin lukemaan 86 miljardia.


title: Ihmisaivot

text: Jokainen neuroni on itsenäinen toiminnallinen yksikkö. Siinä on haarakkeet, jotka vastaanottavat ja lähettävät hermosignaaleja. Neuronit muodostavat ajan ja käytön myötä kytköksiä toisiinsa. Synapsit ovat kommunikaatiokeskuksia, joissa neuronit siirtävät hermoimpulsseja toisilleen.


title: Ihmisaivot

text: Hippokampuksen eli aivoturson neuronit ovat hyvin energiatehokkaita. Tämän syytä ei varmasti tiedetä, mutta se voi johtua osittain siitä, että synapsit ovat hyvin mukautuvia ja niitä on useita eri kokoisia.


title: Ihmisaivot

text: Ihmisen neuronit ovat fysiologisesti samanlaisia kuin muidenkin nisäkkäiden neuronit, joskin neuronien koko riippuu eläinlajin koosta. Koska ihmisaivot ovat hyvin suuret, niissä on enemmän neuroneita kuin muiden kädellisten aivoissa. Ihmisaivoissa on mahdollisesti myös enemmän neuroneita kuin ihmistä suurempiaivoisten norsujen ja valaiden aivoissa, sillä kädellisten aivojen neuronitiheys on niitä korkeampi.


title: Ihmisaivot

text: Aivojen soluista noin puolet, mutta joidenkin arvioiden mukaan jopa 90 prosenttia, on gliasoluja eli hermotukisoluja. Niillä on erilaisia tehtäviä: ne esimerkiksi tarjoavat neuroneille ravintoa tai tuhoavat mikrobeja.


title: Ihmisaivot

text: Aivot ohjaavat ja koordinoivat elimistöä selkäytimen ja siitä lähtevien ja haarautuvien hermojen kautta. Kaksitoista aivohermoparia kytkeytyy suoraan aivoihin kulkematta selkäytimen kautta. Ne liittyvät pään toimintoihin; niitä ovat esimerkiksi hajuhermo, kasvohermo ja näköhermo. Aivoista itsestään puuttuvat tuntoreseptorit, joten aivot eivät tunne mitään. Päänsäryn syy ei yleensä ole aivoissa.


title: Ihmisaivot

text: Aivoille veren ja sen mukana glukoosin ja hapen toimittaa valtimojärjestelmä, joka koostuu useasta valtimosta. Veri saapuu aivoihin vasemman ja oikean yhteisen kaulavaltimon ("Arteria carotis communis") haaroja eli sisempiä kaulavaltimoita ("Arteria carotis interna") sekä niskassa kulkevia parillisia nikamavaltimoita ("Arteria vertebralis") pitkin. Nikamavaltimot yhdistyvät parittomaksi kallonpohjan valtimoksi ("Arteria basilaris"). Nämä kolme valtimoa muodostavat aivojen pohjassa aivojen valtimokehän ("Circulus Willisi"), josta nousee molemmin puolin kolme aivojen päävaltimoa ("Arteriae cerebri anterior, media et posterior") niin, että takaraivolohkot sekä suurimmassa osin ohimolohkotkin saavat verensä viimeksi mainitun kautta. Veri palaa sydämeen lähellä kalloa sijaitsevien laskimojen, ennen muuta sisemmän kaulalaskimon ("Vena jugularis interna") sekä yläonttolaskimon ("Vena cava superior") kautta.


title: Ihmisaivot

text: Aivojen valtimokehän monihaarainen rakenne auttaa aivojen verensaannissa, vaikka jokin valtimoista hitaasti ahtautuisikin, sillä veri pystyy jossain määrin kulkeutumaan aivoille muita verisuonia pitkin.


title: Ihmisaivot

text: Aivot tarvitsevat jokseenkin tasaisesti verta – niin unessa kuin rasituksessakin, että niiden tasainen saanti on säädelty reseptorein. Kaulavaltimoiden yhteydessä olevat paine- ja kemialliset reseptorit aistivat muun verenpaineen ja hapen, glukoosin ja hiilidioksidin pitoisuuksien muutoksia ja vaikuttavat valtimoiden seinämiin. Aivojen verenpaine ei itse asiassa juurikaan säänny hermoston avulla.


title: Ihmisaivot

text: Aivojen mekaanisena suojana toimii luinen pääkallo niiden ympärillä. Kallo toimii kotelona, joka suojaa aivoja iskuilta. Pääkallon sisäpuolella on kolme suojaavaa aivokalvokerrosta: kovakalvo ("dura mater"), lukinkalvo ("arachnoidea") ja pehmytkalvo ("pia mater"). Kovakalvo noudattaa pääosin kallonmuotoja, pehmeäkalvo tarkastikin aivokudoksen pinnan muotoja. Kovakalvon muodostama pikkuaivoteltta iso- ja pikkuaivojen välissä estää yhdessä seulaluun kanssa muodostaa rakenteen, joka suojaa normaalioloissa aivoherniaatiolta eli aivojen työntymiseltä kallonpohjan niska-aukon läpi. Aivo-selkäydinneste toimii aivojen iskunvaimentimena ja myös ruokkii aivokudosta. Lapsilla kallon luut eivät ole aluksi kiinnittyneet toisiinsa, mikä toimii suojana aluksi synnytystilanteessa, sittemmin pieniltä iskuilta sekä aivopaineen kohoamiselta. Aikuisella kallon luut niveltyvät toisiinsa suturoilla, jotka eivät anna periksi.


title: Ihmisaivot

text: Aivojen kemiallisesta suojauksesta vastaa veri-aivoeste. Sen muodostavat astrosyyteiksi nimetyt solut. Se on erittäin tärkeä suojamekanismi, koska aivojen välittäjäaineet ja reseptorit ovat herkkiä. Aineen rasvaliukoisuus edistää molekyylien mahdollisuutta kulkeutua esteen läpi.


title: Ihmisaivot

text: Vuonna 2015 julkaistun yhdysvaltalaisen tutkimuksen mukaan ihmisaivojen kapasiteetti on verrattavissa noin tietokoneen 1 petatavun tallennustilaan. Tämä olisi kymmenen kertaa aiempaa arvioitua suurempi.


title: Ihmisaivot

text: Usein toistetun myytin mukaan ihminen käyttäisi vain kymmentä prosenttia aivokapasiteetistaan. Aivokuvaukset ja aivojen vahingoittumisen seuraukset ovat kuitenkin osoittaneet, että aivojen kaikki osat ovat käytössä, vaikkakaan eivät aina samanaikaisesti.


title: Ihmisaivot

text: Aivojen neuronit vaativat paljon energiaa. Aivot ovat riippuvaisia jatkuvasta verenkierrosta, sillä aivot käyttävät energianlähteenään glukoosia, jota ne eivät kykene varastoimaan itse. Vaikka ihmisen aivot ovat vain kaksi prosenttia ruumiinpainosta, ne käyttävät 15 prosenttia sydämen pumppaustuotosta, 20 prosenttia hapen kokonaiskulutuksesta ja 25 prosenttia elimistön glukoosista. Levossa aivot kuluttavat energiaa suunnilleen saman verran kuin aktiivisen toiminnan aikana. Aivot kuluttavat noin 120 grammaa glukoosia päivässä, eli 420 kilokaloria. Jos glukoosia ei ole saatavilla riittävästi esimerkiksi paaston tai ketogeenisen ruokavalion seurauksena, aivot siirtyvät käyttämään energianlähteenään ketoaineita tai jopa maitohappoa.


title: Ihmisaivot

text: Ihmisen aivot ovat kehittyneet ihmisen evoluution aikana paljon suuremmiksi ja rakenteeltaan mutkikkaammiksi kuin ihmisen lähimpien apinasukulaisten aivot. Ihmisen aivot eivät ole eläinmaailman suurimmat absoluuttisesti eivätkä suhteellisesti, mutta ne toimivat jossain määrin toisin kuin muiden lajien aivot. Ihmisaivoista tekee tehokkaat niiden paksu kuorikerros, niiden voimakas poimuttuminen sekä aivojen rakenne, joka optimoi aivotoiminnot.


title: Ihmisaivot

text: Ihmisen kantamuodon afarinetelänapinan ("Australopithecus afarensis"), joka eli 3–4 miljoonaa vuotta sitten, aivot olivat tilavuudeltaan vain 400 kuutiosenttimetriä. Ensimmäisen "Homo"-suvun lajin, käteväihmisen ("Homo habilis"), aivot olivat 660 cm³. Pystyihmisen ("Homo erectus") aivot olivat tilavuudeltaan jo 1 000 cm³. Seuraavan kasvuspurtin ihmisaivot ottivat heidelberginihmisessä. Nykyihmisen lähisukulaisen ja sitä hiukan vanhemman neandertalinihmisen aivot olivat jopa hiukan nykyihmisen aivoja suuremmat.


title: Ihmisaivot

text: FZD8-geeni muuttui ihmisen lajinkehityksessä eli fylogeneesissä noin seitsemän miljoonaa vuotta sitten, kun ihmisen ja simpanssien kehityslinjat erkaantuivat. Ihmisen muunnos geenissä saa aivosolujen määrän lisääntymään. Ihmisaivojen kasvun aiheuttaneet mutaatiot niin pysty- kuin heidelberginihmisessäkin ovat saattaneet esiintyä SRGAP2-geenissä.


title: Ihmisaivot

text: Ihmisen aivot ovat kehittyneet paitsi suuremmiksi, myös mutkikkaammiksi. Kasvavien ihmisaivojen eri osat alkoivat ihmisen evoluution aikana erikoistua eri tehtäviin, jolloin aivot pystyivät alkamaan ratkaista ongelmia paikallisesti. Näin kaikkien neuronien ei enää tarvinnut olla yhteydessä toisiinsa, vaan riitti, että ne yhdistivät aivojen alueet toisiinsa. Samalla ihmisen aivopuoliskojen tehtävät erikoistuivat.


title: Ihmisaivot

text: On yleisesti arveltu, että ihmisaivojen kehitys on suurelta osin laajojen sosiaalisten verkostojen ansiota. Suuria aivoja tarvitaan pitämään yllä sosiaalisia taitoja, jotka ihmisellä muodostuivat tärkeiksi. Tähän liittyy myös puheen kehitys. Ihmisen kehityslinjassa aivot kasvoivat sitä mukaa kuin ihmiselle yksilöiden välisen kanssakäymisen ja vuorovaikutuksen vaatimat taidot kehittyivät. Ihmisaivojen kehityksessä tärkeää on ollut myös ihmisen ravitsemuksen laajentuminen: ruokavalioon tulivat lihan proteiinit ja rasvat sekä merieläimistön monityydyttymättömät rasvat, ja ihminen oppi ruoan kypsennyksen. Kypsennettäessä vaikeasti sulavat proteiinit ja kuidut pilkkoutuivat, jolloin ihmiset saivat ravinnostaan enemmän energiaa kuin raa’asta ruoasta. Valtaosa siitä voitiin käyttää aivoihin, jotka tarvitsevat paljon energiaa ja saattoivat näin kasvaa paljon aiempaa suuremmiksi.


title: Ihmisaivot

text: Pari miljoonaa vuotta sitten ihmisen perimässä tapahtui mutaatio, jonka seurauksena aivot saivat tilaa kasvaa kun leukaperät ja purulihakset surkastuivat. On myös arveltu, että ihmisen aivojen kasvu vauhdittui kun Afrikka kuivui savanniksi ja ihmisten tekemät innovaatiot muuttivat arkea.


title: Ihmisaivot

text: Noin 70 000 vuotta sitten ihmisessä tapahtui merkittävä mutaatio, joka aloitti "kognitiivisen vallankumouksen". Mutaatio antoi ihmiselle kyvyn ajatella uusilla tavoilla ja kehittää kokonaan uudenlaisen kielen. Sen ansiosta ihminen pystyi tekemään yhteistyötä isoissa ryhmissä, syrjäyttämään muut ihmislajit ja synnyttämään kulttuurin.


title: Ihmisaivot

text: Homo sapiensin aivot kasvoivat aina 1 600 kuutiosenttimetrin kokoisiksi, mutta ovat viimeisten 10 000 vuoden aikana kutistuneet 1 350 kuutiosenttimetriin. Muutoksen syytä ei vielä tiedetä. Syyksi on ehdotettu esimerkiksi ihmisen lihasten pienenemistä ilmaston lämmetessä, viljapitoiseen ruokavalioon siirtymisestä aiheutunutta ravitsemuksen heikkenemistä, tai ihmisyksilöiden tyhmenemistä kehittyneiden yhteiskuntien mahdollistaessa tyhmienkin selviytymisen. On myös esitetty, että ihmisaivojen koon pieneneminen kertoo vain siitä, että aivot muuttuvat tehokkaammiksi.


title: Ihmisaivot

text: Ihmisen sikiön aivojen ja hermoston kehitys alkaa noin kolmen viikon iässä. Silloin ektodermin solut eriytyvät ja muodostavat sikiön selkäosaan hermostolevyn, josta tulee aivot ja selkäydin. Neljän viikon ikäisenä aivot alkavat kehittyä pikkuruisena pullistumana hermostoputken yläpäässä. Seitsemän viikon jälkeen ovat nähtävissä aivojen pääalueet kuten isoaivokuori. 11 viikon kohdalla ruutuaivot ("rhombencephalon") jakautuvat pikkuaivoiksi ja aivorungoksi. Aivojen kehitys jatkuu raskausajan aikana, ja aivojen uurteet ja poimut muuttuvat monimutkaisemmiksi. Seitsemän kuukauden kohdalla aivot ovat kasvaneet niin paljon, että niissä on jo liikaa neuroneita. Sen seurauksena heikoimmat neuronit tuhoutuvat apoptoosiksi kutsutussa prosessissa.


title: Ihmisaivot

text: Syntymähetkellä vauvalla on jo noin 100 miljardia neuronia kuten aikuisellakin, mutta ne eivät ole vielä kehittyneitä. Neuronit alkavat kasvattaa dendriittejä. 24 kuukauden iässä synapsien määrä saavuttaa huippunsa, ja aivoissa alkaa synapsien karsinta, jonka seurauksena puolet synapseista katoaa aikuisikään mennessä. Paljon käytetyt yhteydet vahvistuvat, mutta laiminlyödyt kytkennät alkavat kuihtua pois.


title: Ihmisaivot

text: Vastasyntyneen aivot painavat 300 grammaa. Ensimmäisen vuoden aikana aivojen paino kaksinkertaistuu. Aivot jatkavat nopeaa kasvuaan, kun dendriitit pitenevät ja uusia gliasoluja sekä myeliiniä muodostuu. Viisivuotiaan aivot ovat jo 95 prosenttia aikuisen aivojen painosta.


title: Ihmisaivot

text: Lapsen aivojen perusrakenne on valmis noin kolmivuotiaana. Jotkin aivojen osat, kuten prefrontaalisen aivokuoren alueet, pysyvät edelleen “sammuksissa”. Lapsi voi alkaa taltioida muistoja kolmen vuoden iässä kun hippokampus ja mantelitumake ovat kehittyneet. Seitsemänteen ikävuoteen mennessä aivorungossa olevan aivoverkoston aksonit saavat myeliinitupen, mikä tekee mahdolliseksi tarkkaavaisuuden keston pidentämisen. Harmaan aineen määrä on huipussaan lapsuuden aikana, minkä jälkeen sen tilavuus vähenee kun tarpeettomat hermoradat karsiutuvat pois.


title: Ihmisaivot

text: Kielelliset kyvyt ja tilallisten suhteiden hahmottaminen kehittyvät 6 ja 13 ikävuoden välillä kun parietaalinen aivokuori kehittyy. Aivoihin kasvaa toinen aalto synapseja 7–11 vuoden iässä. Teini-iässä tilallisiin, sensorisiin, kuulo- ja kielialueisiin liittyvät päälaki- ja ohimolohkot kypsyvät. Prefrontaalinen aivokuori on kuitenkin vielä kehittymätön, minkä seurauksena nuorilta puuttuu usein arvostelukyky ja impulssinhallinta.


title: Ihmisaivot

text: Prefrontaalisen aivokuoren kehityttyä aivojen osista viimeisenä 30 vuoden ikään mennessä myös ihmisen korkeammat kognitiiviset kyvyt kuten kyky harkita tekoja ja seurauksia kehittyvät valmiiksi.


title: Ihmisaivot

text: Aivot voivat rappeutua ikääntymisen myötä. Ihmisen aivojen koko pienenee 20 ja 90 ikävuoden välillä 5–10 prosenttia. Aivoista kuolee neuroneita, ja jäljelle jääneet neuronit kuljettavat impulsseja aiempaa hitaammin aksoneita peittävän myeliinin rappeutuessa. Tämä voi johtaa ajatusprosessien hidastumiseen, muistiongelmiin ja heikkeneviin reflekseihin. Lisäksi aivojen uurteet leviävät ja muodostuu plakkia. Myös dopamiiniverkkojen toiminta vähenee, mikä voi heijastua muutoksina käyttäytymisessä.


title: Ihmisaivot

text: Toisaalta aivot voivat myös kyetä eri tavoin kompensoimaan ikääntymisen vaikutuksia. Esimerkiksi keski-ikäisillä myeliinin määrä lisääntyy ohimo- ja otsalohkoissa.


title: Ihmisaivot

text: Ihminen voi hidastaa aivojensa ikääntymistä esimerkiksi aerobisella liikunnalla, säännöllisellä unella, hyvällä ruokavaliolla, henkisillä harrastuksilla tai pitämällä verensä glukoositason matalalla. Välimeren ruokavalion noudattamisen on tutkimuksissa havaittu vähentävän aivojen tilavuuden pienenmistä vanhuksilla. "Psychological Science" -lehdessä julkaistun tutkimuksen mukaan muisti vahvistuu vasta kun aletaan opetella uusia asioita, joka vaativat paneutumista. On myös hyvä jos uuden taidon lisääminen tuo elämään uusia sosiaalisia virikkeitä. Yhteisretkien kaltaiset puuhastelut eivät kuitenkaan yksin riittäneet kohentamaan ikäihmisten muistitaitoja.


title: Ihmisaivot

text: Vuoteen 2016 mennessä ihmisestä on löydetty 1223 geeniä, jotka vaikuttavat erityisesti aivoihin. Näistä erityisen tärkeänä pidetään esimerkiksi geeniä ARHGAP11B, joka vaikuttaa ihmisaivojen voimakkaaseen poimuttumiseen sekä hermosolujen jakaantumiseen ja paksumpien kerrosten syntyyn.


title: Ihmisaivot

text: Ihmisaivojen on todettu olevan selvästi mukautuvampia ja vähemmän geeneistä riippuvaisia kuin esimerkiksi simpanssien aivot.


title: Ihmisaivot

text: Niitä geenejä, aivojen alueita tai neurologisia prosesseja ei vielä ole löydetty, jotka olisivat ominaisia eri älykkyyden lajeille.


title: Ihmisaivot

text: Jokaisen ihmisen aivot ovat erilaiset. Aivojen rakenne määräytyy geeneistä, joiden ekspressio vaikuttaa hermoston välittäjäaineiden määrien kautta esimerkiksi persoonallisuuteen, muistiin ja älykkyyteen. Geenien vaikutus ajatteluun on havaittu voimakkaaksi esimerkiksi toisistaan erotettujen identtisten kaksosten vertailussa. Geeniekspressioihin vaikuttaa myös ympäristö, kuten ruokavalio, maantieteellinen ympäristö, sosiaaliset verkostot ja stressitasot. Kokemus ja oppiminen muokkaavat aivopiirejä ihmisen elinaikana, ja aivot pystyvät korjaamaan itseään sekä jatkamaan kasvua ja kehitystä koko elämän ajan.